Futoto nu Sin God ke Inkanek lun Pre - Web site lun Met Lo lun Jeova\nMe Lutlut ak 7\nFutoto nu Sin God ke Inkanek lun Pre\nEfu arulanu yok sripe in pre pal nu kemwa? (1)\nNu sin su kut enenu in pre a efu? (2, 3)\nMea ma kut ku in siyuk ke pre? (4)\nNge kom enenu in pre? (5, 6)\nYa God el long pre nu kemwa? (7)\n1 Pre pa sie inkanek pusisel in sramsram nu sin God. Kom enenu in pre nu sin God pal e nu kemwa. Ke ma inge kom ku in pulakin futoto nu sel oanu sie kamwuk kulu. Jeova el fulat a ku tusruktu el long pre lasr! Ya kom pre nu sin God pal e nu kemwa?—Sam 65:2; 1 Tessalonika 5:17.\n2 Pre el wi ipen alu lasr. Ke ma inge, kut enenu in pre mukena nu sin God, Jeova. Ke pal se ma Jisus el muta fwin fwalu, el pre pal nu kemwa nu sin Papa tumal, tia nu sin kutena ma. Kut enenu pa in oru oupanu. (Mattu 4:10) Tusruktu, pre nu kemwa kut enenu in fwak in en Jisus. Ma inge akkalemye la kut akfulatye mwal lal Jisus a kut lalalfongi ke me kise lal.—Jon 14:6; 1 Jon 2:1, 2.\n3 Kut fwin pre kut enenu in sramsram nu sin God ke insiesr kemwa. Kut tia enenu in fwak ke pre lasr ke inkanek se ma kut kalweni na ma kut esam ku kut rid ke buk in pre. (Mattu 6:7, 8) Kut ku in pre ke kutena luma a oiye su akkalemye sunak, ke kutena pal a ke kutena an. God el ku in long fwinne pre su wangin pusra a ma se ma akkalemyeyuk ke paye lun insiesr. (1 Samuel 1:12, 13) Sie inkanek mwo in suk sie an misla su loes liki kutu met kut fwin oru me siyuk lasr sifwanu ke pre.—Mark 1:35.\n4 Mea kom ku in siyuk ke pre? Kutena ma su ku in akkeye moul in kamwuk lasr nu sel. (Filippai 4:6, 7) Me srikasrak ke pre akkalemye la kut enenu in pre ke en Jeova a ke akmwuk lal. Kut ku in ouyepa siyuk ke ma enenu lasr in ikwe, nunuk munas nu ke ma koluk lasr, a ke kasru tu kut in ku in lain me srifwe. (Mattu 6:9-13) Pre lasr tia enenu in akkalemye rapku. Kut enenu in pre mukena ke ma puspis su fwal nu ke lungse lun God.—1 Jon 5:14.\n5 Kom ku in pre pal nu kemwa insiom mokle kom in sang kulo ku sang kaksak nu sin God. (1 Kronikel 29:10-13) Kom enenu in pre fwin oasr ma upa lom a lalalfongi lom fwin srifweyuk. (Sam 55:22; 120:1) Arulanu fwal pa in pre meet liki kom mongo. (Mattu 14:19) Jeova el suli kut in pre “pal e nu kemwa.”—Efesus 6:18.\n6 Yokna kut enenu in pre kut fwin oru ma koluk upa. Ke pal inge kut enenu in kaifweung in siyuk ke pakoten lun Jeova a nunuk munas lal. Kut fwin fwakak ma koluk lasr nu sel a kut kaifweung in tia sifwil oru ma inge, God el “akola in nunuk munas” nu sesr.—Sam 86:5; Soakas 28:13.\n7 Jeova el long mukena pre lun met sumwos. Kom fwin lungse pre lom in longyuk sin God, kom enenu in kaifweung ke ku lom nu kemwa in akos ma sap lal. (Soakas 15:29; 28:9) Kom enenu in akkalemye inse pusisel kom fwin pre. (Luk 18:9-14) Kom enenu in orekma fwal nu ke ma kom siyuk ke pre. Ke ma inge, kom ku in akpayeye la oasr lalalfongi lom a kom lungse na paye in eis ma kom siyuk. Fwin ou inge Jeova el fwa long pre lom.—Hibru 11:6.


Sie Chronicle 29 - BIBLE MUTAL\nSie Chronicle 29\n1Tokosra David el fahk nu sin u lulap se ma tukeni, “Solomon nutik pa God El sulela, tusruktu el srakna fusr ac supah. Orekma su kut akola in oru inge sie orekma arulana yohk, ke sripen lohm se inge tia ma sin mwet, a tempul lun LEUM GOD.\n2Nga sang kuiyuk nufon in akoo kufwa nu ke tempul se inge: gold, silver, bronze, osra, sak, kain in eot saok pukanten, eot in yun, ac eot marble mwe musa.\n3Sayen ma inge nukewa ma nga srukak in kasru, nga sang pac gold ac silver luk sifacna, ke sripen lungse lulap luk nu ke Tempul lun God.\n4Nga srukak siofok singoul limekosr tuhn in gold ma wo emeet, oayapa luofoko onngoul limekosr tuhn in silver nasnas, ma in sang nawu sinka ke Tempul uh,\n5ac ma nukewa ma mwet sroasr elos ac fah orala. Inge, su ac wi pac engan in sang mwe lung na yohk nu sin LEUM GOD?”\n6Na mwet kol ke kais sie sou lulap ac mwet kol lun kais sie sruf, captain lun un mwet mweun, ac mwet pwapa fulat lun tokosra elos insewowo in sang\n7ma inge nu ke orekma ke Tempul uh: tuhn siofok eungoul ke gold, tuhn tolfoko oalngoul ke silver, tuhn onfoko itngoul limekosr ke bronze, ac tuhn tolu tausin itfoko lumngaul ke osra.\n8Elos su oasr eot saok yorolos elos sang nu ke nien filma ke Tempul, su ma inge karinginyuk sel Jehiel, sie mwet Levi in sou lal Gershon.\n9Mwet uh insewowo in sang nu sin LEUM GOD, ac elos arulana engan lah pus ma orekeni. Tokosra David el oayapa arulana engan.\n10Ingo ye mutun walil sac Tokosra David el kaksakin LEUM GOD ac fahk, “O LEUM GOD lal Jacob, papa tumasr, lela tuh Inem in kaksakinyuk nwe tok ma pahtpat.\n11Kom fulat ac ku, wolana ac pwengpeng, ac mangol in ma nukewa. Ma lom ma nukewa in kusrao ac fin faclu. Kom pa tokosra, ac kom leum fin ma nukewa.\n12Mwe kasrup nukewa ma tuku sum me. Kom nununku ma nukewa ke wal ac ku lom, ac kom ku in oru tuh kutena mwet in pwengpeng ac ku.\n13Inge, God lasr, kut sot kulo nu sum, ac kut kaksakin Ine wolana lom.\n14“Tusruktu, nga ac mwet luk, koflana asot kutena ma nu sum, mweyen ma nukewa ma kom ase nu sesr ke lung, ac kut folokin nu sum ma su nuna ma lom.\n15Kom etu, O LEUM GOD, lah kut moul oana mwet takusrkusr ac mwetsac, oapana moul lun mwet matu lasr somla. Len lasr oana sie lul su ac sa na wanginla, ac kut koflana kaingkunla misa.\n16O LEUM GOD lasr, kut orani mwe kasrup inge nukewa tuh in sang musaeak sie tempul in akfulatye Ine mutal lom, tusruktu ma inge nukewa nuna ma lom ac tuku sum me.\n17Nga etu tuh kom srike insien kais sie mwet, ac kom insewowo sin mwet suwoswos. Nga engan in asot ma inge nukewa nu sum ke inse suwohs ac pwaye, ac nga liye lupan engan lun mwet lom su tukeni inge ke elos asot mwe lung lalos nu sum.\n18O LEUM GOD lun papa matu tumasr Abraham, Isaac, ac Jacob, oru tuh ouiya se inge ac nunak wo inge ke insien mwet lom in oanna nwe tok, ac kololos tuh elos in pwayena ac oaru nu sum.\n19Asang nu sel Solomon, wen nutik, tuh elan akos ma sap lom nukewa ke insial nufon, ac oayapa tuh elan musai Tempul se su nga akoo inge.”\n20Na David el sapkin nu sin mwet uh, “Kowos in kaksakin LEUM GOD lowos!” Ac u sac nufon kaksakin LEUM GOD, God lun mwet matu lalos, ac elos pasrlana nwe ten in akfulatye LEUM GOD oayapa tokosra lalos.\n21In len tok ah elos uniya kosro ac kisakin nu sin LEUM GOD, na elos sang nu sin mwet uh elos in mongo kac. Sayen ma inge elos kisakin sie tausin cow mukul, sie tausin sheep mukul, ac sie tausin sheep fusr su fonna ac firiryak fin loang uh. Elos oayapa use wain tuh in mwe sang lalos.\n22Ouinge in len sac elos arulana engan ke elos mongo ac nim ye mutun LEUM GOD. Elos fahkak pacl se akluo lah Solomon el tokosra lalos. Ke Inen LEUM GOD elos mosrwella tuh elan leum lalos. Elos oayapa mosrwella Zadok tuh elan mwet tol.\n23Ke ma inge Solomon el eis acn sel David, papa tumal, fin tron su LEUM GOD El tuh oakiya. El sie togusra na wowo, ac mwet Israel nukewa elos aksol.\n24Mwet pwapu ac mwet mweun nukewa, oayapa wen nukewa natul David elos wulela mu elos ac insese nu sel Tokosra Solomon.\n25LEUM GOD El oru tuh mutunfacl sac nufon in arulana akfulatyal Solomon, ac El oru tuh elan pwengpeng yohk liki kutena tokosra lun Israel.\n26David, wen natul Jesse, el leum fin Israel nufon\n27ke lusen yac angngaul. El leum in acn Hebron ke yac itkosr, ac in acn Jerusalem ke yac tolngoul tolu.\n28El arulana matu ke el misa, ac el kasrup ac akfulatyeyuk sin mwet uh. Solomon, wen natul, el aolul in tokosra.\n29Sramsram matu kacl Tokosra David, ke mutawauk nwe ke safla, simla oasr in ma simusla lun mwet palu tolu: Samuel, Nathan, ac Gad.\n30Ma simusla inge fahkak ouiyen kolyuk lal, ac lupan ku lal, ac ma nukewa ma sikyak nu sel ac nu sin Israel, oayapa nu sin tokosrai ma oan raunelosla.\n< Sie Chronicle 28\nLuo Chronicle >


BIBLE MUTAL ROME 5\n☰ ROME 5 ◀ ▶\nSuwohs Ye Mutun God\n1 Inge, ke kut aksuwosyeyukla tari yurin God ke sripen lulalfongi lasr, oasr misla lasr yurin God ke Leum lasr Jesus Christ. 2 Ke sripen lulalfongi lasr in Christ, el pwenkutme in pulakin lungkulang lun God, su kut moul kac in pacl inge. Ouinge kut arulana engan mweyen oasr finsrak lasr lah kut ac fah ipeis ke wolana lun God! 3 Kut oayapa engan ke mwe keok nu sesr, mweyen kut etu lah mwe keok uh orala muteng, 4 ac ke sripen muteng lasr God El insewowo sesr, ac insewowo lal kacsr ase finsrak lasr. 5 Finsrak se inge ac tia aktoasrye kut, tuh God El ase lungse lal nu in kut ke Ngun Mutal, su mwe kite lal nu sesr.\n6 Tuh ke pacl se kut srakna munas, Christ El misa kacsr su mwet koluk, ke pacl ma God El pakiya. 7 Ma na upa se sie mwet in misa ke sie mwet suwoswos. Tuh sahp ac oasr mwet lungse in misa ke sie mwet wo. 8 Tusruktu God El akkalemye lupan lungse lal nu sesrmweyen ke pacl se kut srakna mwet koluk, Christ el misa kacsr. 9 Ke sripen misa lal fin sakseng, inge kut aksuwosyeyukla yurin God; na arulana kalem pac lah el ac fah molikutla liki kasrkusrak lun God! 10 Tuh meet kut mwet lokoalok lun God, tusruktu El orala kut in mwet kawuk lal ke misa lun Wen natul. Inge ke kut mwet kawuk lun God uh, arulana kalem lah kut ac fah moliyukla ke sripen moul lun Christ! 11 Ac tia ma inge mukenakut insewowo pac ke sripen ma God El oru nu sesr in Jesus Christ Leum lasr, su orala tuh kut in mwet kawuk lun God.\nAdam Ac Christ\n12 Ma koluk tuku nu faclu ke mwet se, ac ma koluk lal use pac misa. Ke sripa se inge, misa ma nu sin mwet nukewa, mweyen mwet nukewa orekma koluk. 13 Tuh oasr ma koluk faclu meet liki God El sang Ma Sap nu sel Moses; tusruktu yen wangin ma sap we, wangin akilenyen ma koluk we. 14 In pacl lal Adam me nu ke pacl lal Moses, misa el leum fin mwet nukewa, ac faclos pac su tia orekma koluk in ouiya se ma Adam el oru ke el seakos sap lun God.\nAdam el mwe lemlem nu ke sie su ac fah tuku. 15 Tusruktu mwet luo inge tia oana sie, mweyen mwe kite kulang lun God tia oana ma koluk lal Adam. Pwaye lah mwet puspis misa ke sripen ma koluk lun mwet sac. Tusruktu lungkulang lun God arulana yohk liki, oayapa luman mwe kite ke kulang lal su ma nu sin mwet puspis, ma ke sripen lungkulang lun mwet se, su Jesus Christ. 16 Oayapa oasr ekla inmasrlon mwe sang lun God ac ma koluk lun sie mwet. Tukun ma koluk sac, nununku tuku ac fahk “Oasr mwatal.” A tukun ma koluk puspis orekla, mwe kite ke kulang lun God fahk “Wangin mwatalos!” 17 Pwaye lah ke sripen ma koluk lun sie mwet, misa leum fin mwet uh. Na faska lupan kutangla lun mwet su God El sang mwe kite kulang ac suwohs lal nu selos ke sripen mwet se ngia, Jesus Christ!\n18 Ouinge, ke ma koluk sefanna tuh sang lusla nu sin mwet uh nukewa, in ouiya sacna orekma in aksuwos sefanna tuh aksukosokye mwet uh nukewa, ac sang moul nu selos. 19 Na oana ke mwet nukewa elos mwet koluk ke sripen seakos lun mwet sefanna, in ouiya sacna, mwet nukewa ku in aksuwosyeyuk ye mutun God ke sripen akos lun mwet se, Jesus Christ.\n20 Ma Sap uh ituku in pwanang orekma koluk in yokelik; tusruktu yen ma koluk uh yokelik we, lungkulang lun God yokelik liki. 21 Ouinge, in oana ke ma koluk uh leumi mwet uh ke misa, in ouiya sac pacna, lungkulang lun God leumi kut ke El aksuwosye kut ye mutal, ac pwen kut nu ke moul ma pahtpat ke sripen Jesus Christ, Leum lasr.


BIBLE MUTAL LUO TOKOSRA 20\n☰ LUO TOKOSRA 20 ◀ ▶\nTokosra Hezekiah El Masak Ac Sifil Kwela\n(Isaiah 38:1–8, 21–22; Luo Chronicle 32:24–26)\n1 In pacl se inge Tokosra Hezekiah el masak ac apkuran in misa. Mwet palu Isaiah wen natul Amoz, el som nu yorol in fahk nu sel, “LEUM GOD El fahk nu sum kom in akoela ma nukewa in wo, mweyen kom ac tia kwela. Kom ac misa.”\n2 Hezekiah el forang nu pesinka ac pre, 3 “LEUM GOD, esam lah nga kulansupwekom ke inse pwaye ac suwohs, ac pacl nukewa nga srike na nga in oru ma lungse lom.” Na el tungyak arulana upa.\n4 Isaiah el som lukel tokosra, tuh meet liki el alukela nien tukeni se infulwen inkul fulat lun tokosra, LEUM GOD El fahk nu sel 5 elan folokla nu yorol Hezekiah, su leumi mwet lun LEUM GOD, ac fahk nu sel, “Nga, LEUM GOD lal David papa matu tomom, lohng pre lom, ac nga liye sroninmotom. Nga ac akkeyekomla, ac tukun len tolu kom fah som nu in Tempul. 6 Nga ac sifilpa akloesye moul lom ke yac singoul limekosr. Nga ac molikomla ac siti Jerusalem lukel Tokosra Fulat lun Assyria. Nga ac fah loango siti se inge ke sripen Inek sifacna ac ke sripen wuleang su nga tuh orala nu sel David, mwet kulansap luk.”\n7 Na Isaiah el fahk nu sin mwet tutafpo lal tokosra elos in apisya ono se orekla ke fokinsak fig nu ke faf kacl ah, na el ac fah kwela. 8 Tokosra Hezekiah el siyuk, “Akul fuka se ac akkalemye nu sik lah LEUM GOD El ac akkeyeyula ac tukun len tolu nga ac ku in som nu in Tempul?”\n9 Isaiah el topuk, “LEUM GOD El ac fah sot sie akul in akkalemye nu sum lah El ac oru oana wulela lal. Inge, kom lungse lul se ke nien fan* uh in kilukyak nu meet ke fahluk singoul, ku in foloki ke fahluk singoul?”\n10 Hezekiah el topuk, “Ac fisrasr lul se ingan in kilukyak nu meet fwaluk singoul! Tari, oru in foloki ke fwaluk singoul.”\n11 Isaiah el pre nu sin LEUM GOD, ac LEUM GOD El oru lul sac foloki fwaluk singoul ke nien fan se ma orekla sel Tokosra Ahaz.\nMwet Utuk Kas Supweyuk Babylonia Me\n12 In pacl sac pacna, Merodach Baladan, tokosra lun acn Babylonia su wen natul Baladan, el lohng lah Tokosra Hezekiah el mas, na el supwala leta se wi mwe kite se nu sel. 13 Hezekiah el paing mwet tutafpo inge nu in lohm sel, ac sang elos in liye lupan mwe kasrup lal inge: silver ac gold lal, mwe akyuye mwe mongo ac ono keng lal, ac kufwen mwe mweun nukewa lal. Wangin kutena ma ke nien filma lal, ku in kutena acn in tokosrai lal, su el tia sang elos in liye. 14 Na mwet palu Isaiah el som nu yorol Tokosra Hezekiah ac siyuk sel, “Mwet inge tuku ya me, ac mea elos fahk nu sum ah?”\nHezekiah el topuk, “Elos tuku Babylonia me, sie facl su oan yen loessula.”\n15 Ac Isaiah el siyuk, “Mea elos liye ke inkul sin tokosra?”\nHezekiah el topuk, “Elos liye ma nukewa. Wangin kutena ma in nien filma su nga tia sang elos liye.”\n16 Na Isaiah el fahk nu sel tokosra, “LEUM GOD Kulana El fahk mu 17 pacl se ac fah tuku ke ma nukewa inkul sum uh, ac ma nukewa ma mwet matu lom elos tuh elosak nwe misenge, ac fah utukla nu Babylonia. Wangin ma ac fah oan.+ 18 Kutu sin tulik na pwaye ke fwilin tulik nutum ac fah utukla in orekla mwet eunuch, tuh elos in kulansap ke inkul sin tokosra lun acn Babylonia.”+\n19 Tokosra Hezekiah el eis ma inge mu kalmac pa ac oasr misla ac wangin lokoalok in pacl lal uh, ouinge el fahk, “Wona kas ma kom fahk nu sik sin LEUM GOD me inge.”\n(Luo Chronicle 32:32–33)\n20 Ma nukewa saya ma Tokosra Hezekiah el tuh oru, orekma pulaik lal, ac sramsram ke musaela lal ke sie luf in kof, ac soko laf ma usya kof in luf sac nu in siti uh, ma inge nukewa simla oasr in Sramsram Matu Ke Tokosra Lun Judah. 21 Hezekiah el misa, ac Manasseh wen natul, el aolul in tokosra.\n* 20:9 nien fan: nunkeyuk mu nien fan se inge orekla in akkalemye kais sie ao ke len. + 20:17 2 Tok 24:13; 2 Chr 36:10 + 20:18 2 Tok 24:14, 15; Dan 1:1–7


Thursday (6/30) Sifac: Luhng Kuhlacng Lain Ma Sap - Word Of Knowledge | USA\nSifac: Luhng Kuhlacng Lain Ma Sap\nMwe Read: Galatia 2:11-21\nKulo kaksakin Leum God lasr ke kolyuk wowo Lal nusesr nukewa. In wi pac oraclah pusren paing luk nusuwos nukewa suc wi pac akfasrye Kas Lal a moulkin. Ac oayacpac nusuwos suc ac tufah eis Kas Lal in mutawack ke sie moul sasu a kawil yurin El Su Fulat liki nukewa.In tafellah Tamulel Victor L Melander ke mwe luti ke Len Thursday:\nMwe read se inge luti kut ke pal se Paul el oraclah pusra suwoswos lal nusel Peter in aksuwosyel ke ma el tafonglac in fasr kac. Fahk mu, Peter el tu mongo yurin kutu met Pegan su ekla mwet lulalfongi. Tukin mwet ingan tuku, el srellah a tia fototo nu yorolos ke sripen el sangeng Met Jew u in liyacl fahk mu el wi met Pegan inge tiac lulalfongi ke Ma Sap su fahk ke kosreyuklac (circumcision). Met Jew sayel Peter u wipana wikwik in orekma ke sripen sangeng lalos; finne Barnabas, el welah pac oiyac se inge.\nPaul el liye lupan tafonglac lalos ke sripen el etu mu ma elos oru inge tiana fal nuke Kas Lun God. El fahk nusel Peter mu, “Kom sie mwet Jew a kom moul oana sie met Pegan; na efu kom ku akkohsye met inge in moul oana met Jew?” Kut met Jew ke sripen kut isuslac sin met Jew a tia sin met Pegan, su pangpang met koluk. Tusruktu kut etu la God el aksuwosye sie met ke lulalfongi lal ke Jesus Christ, tia ke orekma wo lal ku tia sripen el akfalye Ma Sap. Wangin met a tufah aksuwosyeyuk ye mutun God ke Ma Sap. Meyen fin kut aksuwosyeyuk ye mutun God ke Ma Sap, na ac wanginlac sripen misa lun Jesus Christ. Paul el fahk mu, nga misa tari ke ku lun Ma Sap ac ma inge sikyak tu ngan kuin moul nu sin God. Nga wi Christ misa tari fin sakseng lal; na moul su nga moul kin tia ma luk a ma lun Christ Jesus su moul in Nga.\nPaul el aksuwosyel Peter su oapana nusesr misenge. Kut etu tari ma paye ac suwos; pus pal kut tiana fahsr kac. Kut wi metu oru ma kut etu muh tia wo kut oru; pal se ma met Kol ku Met Kato lasr u wikut u, kut liksreni na ekullah oiyacsr ac orekma lasr uh; meyen kut orekma nusin Met a tia nusin Leum God. Pa inge tafongla se lal Peter ah. El orekma nusin Met Jew in pal sac suc el pangon mu wo tusruktu Leum God el orekmakunul Paul in aksuwosyellah. Pa inge atasr misenge; kut orekma nusin Met a tia nusin God. Tiac enenu in pange ma kut oru uh. Kut enenu in esam lah Leum God El etekut ac liye kut pal nukewa. Moulkiin lungkulang lun Christ in pal e nukewa.\nPrevPreviousWednesday (6/29) Sifac: Ahlohloh Lain Luhlahlfongi\nNextFriday (7/1) Sifac: Kikiacp Lain Ma PwacyeNext


Ezekiel 43 - BIBLE MUTAL\n1Na mukul sac pwenyula nu ke mutunpot se ma nget nu kutulap,\n2ac nga ngetla ac liye kalem saromrom tuku kutulap me su fahkak wolana lun God lun Israel. Pusren God ngirngir oana pusren noa meoa uh, ac faclu kalmelik ke kalem sac.\n3Aruruma se inge oana ma se ma nga liye ke God El tuku in kunausla acn Jerusalem, ac oapana ma se nga tuh liye sisken Infacl Chebar. Na nga faksufi.\n4Kalem wolana lun God tuku sasla mutunpot kutulap ac utyak nu in Tempul.\n5Ngun lun LEUM GOD srukyuyak ac usyula nu ke acn mwesas se loac, yen ma nga liye lah wolana lun LEUM GOD nwakla luin Tempul uh.\n6Na mukul sac tu siskuk ingo, ac nga lohng LEUM GOD El kaskas nu sik in Tempul ah me, ac fahk:\n7“Kom, mwet sukawil moul la, pa inge tron luk uh. Nga fah muta inse inge inmasrlon mwet Israel, ac leum faclos nwe tok. Mwet Israel, ac tokosra lalos, ac fah tia sifil aklusrongtenye Ine mutal luk ke elos alu nu ke kutena ma sruloala, ku ke elos musai mwe esmakinyen tokosra misa lalos.\n8Tokosra inge elos tulokunak sru in mutunoa ke lohm selos fungulyana sru in mutunoa ke Tempul sik, na sinka se na pa masrloekutelik. Elos aklusrongtenye Ine mutal luk ke ma srungayuk nukewa elos oru, ouinge nga kunauselosla in kasrkusrak luk.\n9Inge elos enenu in tui liki alu nu ke ma sruloala, ac sisla mwe esmakinyen tokosra misla lalos. Elos fin oru ouinge, na nga ac fah muta inmasrlolos nwe tok.”\n10Na LEUM GOD El sifilpa fahk, “Mwet sukawil, fahkang nu sin mwet Israel ke Tempul se inge, ac lela elos in lohang nu ke srikasrak nukewa kac. Oru elos in mwekin ke orekma koluk lalos uh.\n11Elos fin mwekin ke ma koluk elos oru, na kom aketeya lemlem ke Tempul uh nu selos: oakwuk lun musa kac, acn in utyak ac tufoki nukewa, lumah uh, ac takinyen ma nukewa kac, wi ma sap ac oakwuk nukewa nu kac. Simusla ma inge nukewa nu selos elos in ku in etu lah ma nukewa oakwuk fuka, ac elos in oru oana ma sapkinyuk inge nukewa.\n12Pa inge ma sap nu ke Tempul: acn nukewa apunla Tempul wi mangon eol uh, acn oal ac mutal.”\n13Pa inge srikasrak nu ke loang uh, su srikeyuki ke mwe srikasrak se na ma sang srikeya Tempul. Oasr laf soko rauneak pwelung ke loang sac, loaliya inch longoul ac sralapa inch longoul. Oasr pac patun se sisken laf ah layen nu lik, inch singoul fulata.\n14Ip se ten, fin pwelung ah yak ke loang uh, fit akosr fulata. Ip se akluo uh kilukeni ke inch longoul raunyak, fit itkosr fulata. Ip se aktolu uh sifilpac kilukeni ke inch longoul raunyak.\n15Ip se elucng inge, acn ma mwe kisa uh ac isis fac uh, fit itkosr pac fulata. Sak kosroh akosr ma tuyak ke sruwasrik akosr ah pa fulat emeet ke acn lucng fin loang uh.\n16Acn se lucng inge maspang, fit longoul ke siska akosr an kewa.\n17Ip se infulwa ah maspang pac, fit longoul akosr ke siska uh kewa, na oasr patun se rauneak siska, inch singoul fulata. (Laf soko an inch longoul sralap.) Nien fan ke loang uh oan layen nu kutulap.\n18LEUM GOD Fulatlana El fahk nu sik, “Mwet sukawil, porongo ma nga fahk nu sum uh. Ke musaiyukla tari loang uh, kom enenu in kisakunla ke kom furreak mwe kisa uh fac, ac osrokang srahn kosro ma kisakinyuk uh fac.\n19Mwet tol in sruf lal Levi, su tuku ke fwilin tulik natul Zadok, elos na pa ku in tuku nu ye mutuk in kulansupweyu. Nga, LEUM GOD Fulatlana, pa sapkin ma inge. Kom ac fah sang soko cow mukul fusr nu selos in mwe kisa ke ma koluk.\n20Kom ac fah eis kutu srah kac, ac sang nu ke sak kosroh ke sruwasrik lucng ke loang uh, ac nu ke sruwasrik ke infulwen loang uh, ac nu ke patun nukewa siska uh. Ke kom oru ouinge uh, kom ac aknasnasyela loang uh, ac akmutalyela.\n21Kom ac fah usla cow soko ma ac kisakinyuk ke ma koluk, ac esukak ke acn ma sriyukla nu ke sripa se inge su oan likin kalkal lun Tempul.\n22Len se na toko an, kom ac fah eis soko nani mukul ma wangin ma koluk ke manol, ac kisakin tuh in mwe kisa ke ma koluk. Aknasnasyela loang uh ke srah kacl, oana ke kom tuh oru ke cow mukul soko ah.\n23Kom fin orala tari, kom eis soko cow mukul fusr, ac soko sheep mukul fusr, kewana in wangin ma koluk ke mano,\n24ac use kewa nu yuruk. Mwet tol elos ac fah osrokang kutu sohl nu fac, ac kisakin tuh in mwe kisa firir nu sik.\n25Len itkosr kom ac fah orek kisa ke ma koluk. Kais sie len kom ac kisakin nani soko, cow mukul soko, ac sheep mukul soko, su wangin ma koluk ke manolos.\n26Ke len itkosr, mwet tol uh ac fah akmutalye loang uh, ac akoela nu ke pacl in orekmakinyuk.\n27Ke saflaiyen wik sac, mutawauk ke len akoalkosr fahla, mwet tol uh ac orek kisa fin loang uh ke mwet uh, ke mwe kisa firir ac mwe kisa in akinsewowo. Na nga fah insewowo keiwos nukewa. Nga, LEUM GOD Fulatlana, pa fahk ma inge.”


Ezekiel 22 - BIBLE MUTAL\n2“Kom, mwet sukawil moul la, ya kom akola in nununku siti se inge su sesseslana ke mwet akmas? Oru in arulana kalem sel ma srungayuk nukewa ma el orala.\n3Fahkang nu sin siti sac ma nga, LEUM GOD Fulatlana, fahk inge: Ke sripen arulana pus mwet lom sifacna su kom uniya, ac oayapa kom akfohkfokyekomla ke kom alu nu ke ma sruloala, ouinge pacl lom apkuranme.\n4Oasr mwatum ke akmas kom orala inge, ac kom fohkfokla ke sripen ma sruloala su kom orala. Ke ma inge len se srisrngiyuki nu sum ac tuku, na safla pacl lom! Pa inge sripa sis nga lela tuh mwet in facl saya uh in aksruksrukye kom, ac mutunfacl nukewa in isrun kom.\n5Mutunfacl su apkuran ac oayapa su loessula ac isrun kom ke sripen kom tia moul ye ma sap.\n6Mwet kol lun Israel nukewa lulalfongi ke ku lalos sifacna ac orek akmas.\n7Wangin mwet in siti uh sunakin papa ac nina kialos. Elos orek kutasrik nu sin mwetsac, ac aklalfonye katinmas ac tulik mukaimtal.\n8Elos tia akfulatye acn mutal, ac tia pac karinganang len Sabbath.\n9Kutu sin mwet lom uh fahk kas kikiap ke mwet ngia in pwanang in anwuki elos. Kutu selos kang mwe mongo ma kisala nu ke ma sruloala. Kutu mwet uh tia tui in oru lung koluk lalos.\n10Kutu selos oan yurin mutan kien papa tumalos. Kutu pac selos sifacna sruinku ac orek kosro nu sin mutan ke pacl elos musen malem.\n11Kutu mwet uh orek kosro yurin mutan kien siena mukul, ac kutu nu sin mutan kien wen natulos, ku mutan wialos ke siena nina.\n12Kutu sin mwet lom uh moul nu se in orek akmas. Kutu akyokye lupan kapak elos eis sin mwet Israel wialos su ngusr mani selos, ac elos kasrupi ke ma laesla inge. Elos mulkinyula.” LEUM GOD Fulatlana pa fahk ma inge.\n13“Nga fah pasolya pouk in kasrkusrak luk ke sripen pisrapasr ac akmas lom uh.\n14Nga fin filiya pouk fom, ya kom nunku mu ac oasr pulaik lom, ku kom ac ku in sifil srukak poum? Tia ku! Nga, LEUM GOD, pa fahk ma inge, ac nga ac oru oana ma nga fahk.\n15Nga ac fah akfahsryelik mwet lom nu in mutunfacl nukewa, ac tulokinya orekma koluk lom uh.\n16Ouinge mutunfacl saya ac fah tia sifil akfulatye kom, ac kom ac fah etu lah nga pa LEUM GOD.”\n17LEUM GOD El fahk nu sik,\n18“Mwet sukawil, wanginla sripen mwet Israel nu sik. Elos oana pukun osra — copper, tin, iron, ac lead — tukun kofelik silver uh liki eot ma manman ke sie funyu.\n19Ke ma inge, nga LEUM GOD Fulatlana, fahk nu selos lah wangin sripalos nu sik oapana osra inge. Nga ac fah oraloseni nukewa nu in acn Jerusalem\n20oana ke eot ma oasr silver, copper, iron, lead ac tin loac uh orekeni in likliki in sie funyu. Fulen kasrkusrak luk ac fah oru elos in kofelik, oana fulen e uh oru eot uh in kofelik.\n21Aok, nga fah oraloseni nu Jerusalem, tanak sie e ah yalos, ac oru elos in kofelik ke kasrukusrak luk.\n22Elos fah kofelik in Jerusalem oana ke silver uh kofelik in funyu uh, na elos fah etu lah elos oan ye kasrkusrak lun LEUM GOD.”\n23LEUM GOD El sifil kaskas nu sik ac fahk,\n24“Mwet sukawil, fahk nu sin mwet Israel lah facl selos uh tiana mutal. Ke ma inge nga ac akkeokye ke kasrkusrak luk.\n25Mwet kol inge elos oana lion ngutngut ma sreya monin kosro ma elos uniya uh. Mwet kol elos uniya mukul puspis, na elos eisla mani ac acn lalos. Ke akmas lalos inge elos akpusye katinmas uh.\n26Mwet tol uh kunaus ma sap luk ac wangin sunak lalos ke ma su mutal. Elos tia akilen inmasrlon ma mutal ac ma tia mutal. Elos tia luti lah mea inmasrlon ma nasnas ac ma su tia nasnas, ac elos pilesru len Sabbath. Ke sripa inge, mwet Israel elos tia sunakinyu.\n27Mwet wal fulat lun Israel elos oana kosro wolf ma seya kosro ma elos uniya uh. Elos orek akmas elos in mau kasrupi.\n28Mwet palu elos okanla ma koluk inge oana ke mwet uh ac sang fasr sruloala sinka ke lohm uh in okanla acn munas kac. Aruruma elos liye uh tia pwaye, kas in palu lalos kikiap. Elos fahk mu elos tafu kas lun LEUM GOD Fulatlana, tuh nga, LEUM GOD, tiana kaskas nu selos.\n29Mwet kasrup elos kutasrik ac pisrapasr. Elos oru koluk nu sin mwet sukasrup, ac aklalfonye mwetsac uh.\n30Nga suk sie mwet ma ac ku in musaela pot uh, in tu ke acn ma pot uh raki we, ac in loango acn uh ke kasrkusrak luk apkuran in kunausla. Tusruktu wanginna mwet nga konauk.\n31Ke ma inge nga ac okoala kasrkusrak luk nu faclos, ac kunauselosla oana sie e ke ma elos orala.” LEUM GOD Fulatlana pa fahk ma inge.


Friday (12/4) Sifac: Monglac Nwe Tok Ma Pahtpaht - Word Of Knowledge | USA\nSifac: Monglac Nwe Tok Ma Pahtpaht\nMwe Read: Fwackyuck 14:12,13; 21:1-5\nBook se inge, Revelation, el srumun kuh tukahkuhnlah ke ma fackyuck nusel John ke pal se el muta in sroh-oh lal in tuka se pangpang Patmos. Ke pacl se inge upac ahkkohs kuh akeokyeyacn mwet Chritstian sin mwet kol lun Rome kuh Romans ke sripen lulalfongi lalos ke Jesus Christ, Leum lasr.\nFahk lah, ke utucklac John, el mukena muta ke tuka se inge, Patmos, na Jesus el acsang nusel ke sie aruruma, ac sapkin nusel tuh elan sumusla kewa ma sik kuh ma el liye inge ke scroll ac supaclik nusin churches 7 in acn Asia Minor. Churches 7 ingen pa Ephesus, Smyrna,Pergamuna, Thytira, Sardis, Philadelphia, ac Laodicea. Kanon aruhruhma se lal John inge pa sikyak ke mwe read lasr misenge uh.\nKe chapter 14:12 ac 13 el akkalemye lah enenu in “asr muteng kuh mongfisrasr yurin mwet lun GOd, aok elos suc akos ma sap lun God i=ac inse pacye nusin Jesus.” Kuht fin wek kuhtlac muh kuht sie selos mwet Lal kuht enenu in acsang kewa insiacsr nusel ac kulansap ke paye a in tiac mwe na luhma ye mutun mwet uh.\nKe pal se pana inge, sie pusra sifil tuku nusel fak oinge, “insewowo mwet suc misac ingelac ke sripen elos oaru in fasr tukun Leum. Aok paye Elos fwa insewowo ke elos monglac liki orekma upac lalos, meyen orekma lalos ac welulos na.”\nLeum el akinsewowo yelos suc muta in kohs lalos nuke elos monglac ke sripen fakack lalos ke Leum lasr Jesus Christ. Tu fokin orekma lalos inge ac tiac wanginlac a ac welulos na nuke foloko lun Leum ke len in nununku.\nChapter 21:1-5 el srumun ke Jerusalem sasuc kuh facluh sasuc se suc kut nukewa muta finsraki in wi ilyak nu we. El fak lah oatui lun kusrao sasuc se inge El oacna sie mutan akola in osun nusin mukul tumal ke pal in marut uh. Fuka wolacna iyac ke sie acn kuh city sasuc naweyucklac in wolacna la suc yuc la uh sasuc nu sin nukewa. Ac God sifana El ac fa muta yorolosmwet lal ac elac fa God lalos nutok ma pahtpaht. Ac El ac fah wacyac pac eslah kewa mwe keok, ahsor kuh tung lalos mweyen ma nukewa met ah ac fa tiac wi ilyak nu in city sasuc kuh Jerusalem sasuc se inge.\nTu El suc fulatlacna suc muta fin throne lal El fak “Inge Nga oru ma nukewa sasuc. Tu ma nukewa in city sasuc se inge ac fa wangin eteyac met. Oinge El sapkin nusel John tu elan sumusla ma inge meyen kas inge kas paye ac fal in lulalfongiyuck”.\nTuku nusesr in sifil akkeye kuht ke lulalfongi lasr uh, tu kuht in sifil acsmak ke oiyen kulansap lasr uh tuh kuht tiac oru ma inge nusesr sifana a kuht akwot nuke sie Jerusalem sasuc suc Leum lasr el akoo sane kuht tuh el na suc acsang moul lal Nusel fah wi pulakin monglac nwe tok ma pahtpaht se suc El olela nusesr ke city sasuc kuh Jerusalem sasuc se ingo.\nPrevPreviousThursday (12/3) Sifac: Monglac Wihliyucklac\nNextSaturday (12/5) Sifac: Orekma, Tuhfah MonglacNext


Friday (5/22) Sifac: Elos ac Fah Sulkakin Kahs - Word Of Knowledge | USA\nSifac: Elos ac Fah Sulkakin Kahs\nMwe Read: Orekma 2:14-21\nIn wi kowos kewa pac in sifil kaksakin God fulatlana lasr ke moul wowo lasr kewa. Paing mwet nukewa.\nSie sripac pac oru Luke el simislah buk in Orekma: pa in sang akpacyei ma Jesus El fwak ke Matt 16:18, Ke ma inge nga fahk nu sum, kom pa Peter, su kalmac uh pa ‘eot’, ac fin eot se inge nga ac fah musai church luk; na finne misa tia pac ku in kunausla. Motkeyuk mu fototo liki na year 35, Pweng Wo som liki acn Jerusalem nu Rome. Ku lun Ngun Mutal, sie pac ip yohk ke buk se inge, pa sang us mwet lulalfongi inge in fahkak ke Pweng Wo.\nOasr munas ac sangeng lal Peter fwakyuk kewa ke Gospel akosr ke el lafwekunul Jesus. El fahk nusel Jesus, nga ac fah tiana som liki kom, elos inge nukewa finne som liki kom. Jesus El fahk, pwayena nga fahk nu sum, meet liki won uh ac kahkla ofong, kom ac lafwekinyu pacl tolu. Ma inge sikyak ke sripen sangen lal Peter ke el liye ma orek ac fwack nusel Jesus ke El nununkeyuk.\nKe tukun Jesus El sifil moul yak ac sikyang nusin mwet tamalutlut, John 21:15-18, El tuh siyuk sel Peter lah el lungse El ac elan karinganang sheep natul pacl tolu. In Luke 22:31-32, filfilla Satan elan srikal Peter ac mwet wial, akkalemyeyuk kalem lah ma Peter el oasr kac inge ma in sang akyokye lulalfongi lal ac akkeye mwet wial.\nPeter el tia akkeye mukena mwet wial uh el tuyak fahkak ke Kahs lun God ke len in Pentecost. El fahkak ke kahs tuku sel, mwet palu Joel, akkalemye lah God El ac fah oru tuh Ngun Mutal in tuku nu fin mwet nukewa.\nBuk lun Orekma srakna akfahsryeyuk sin mwet lulafongi nukewa misenge oana ke sapta 1:8 akkalemye, tusruktu kowos ac fah eis ku ke Ngun Mutal ac tuku nu fowos, ac kowos ac fah mwet loh keik in acn Jerusalem, ac in acn Judea nufon, oayapa Samaria, ac nu in acn nukewa fin faclu.\nKut tia ku in us Pweng Wo se inge efin kut tia lela Ngun Mutal in wi kut. Orekma se inge pa yohk sripa emeet sin God. God ella equipped i mwet nukewa in fahkak ke Pweng Wo se inge. Nga kuh in fahk yu sifana lah ke sripen lung kulang Lal nusik nga ku in moul kin ac wi fahkak ke Kahs wolana Lal. Akkalemyeyuk ke verse safla se inge lah kutena mwet su pang in suk kasru sin Leum elos fah moul.\nSifil pac sang kulo kaksak lasr nusin God ke osun wowo ac ke kut ku in sifil aetui ke Kahs lal.\nPrevPreviousThursday (5/21) Sifac: Kut Lohng Ke Kahs Lasr Sifanna\nNextSaturday (5/23) Sifac: Akyokye Orekmakinyen Mwe Sang LomNext\nKulo ke akuteya na wo se inge. Sie ip ma nga lungse pac ke mwe read se inge pa, v14 akkalemye foklac lun alu (church) ac luti se omeet tukin Ngun Mutal akkeyellah kulansap lun Mwet Tuma Lultlut. Pa inge pacl se omet alu and luti ke Kahs Lun God in mutawaack.


Ahkkweye ke Puhlaik, Kuh, ac Mukwikwi - Gary E. Stevenson\nSel Pisap Gary E. Stevenson\nPisap in Karihngihn\nOruh kom in suwohs oacna ke solse fuhsr 2,000 inge elos kuh in puhlaik ac mwet sruok kuh luhn pristut uh.\nOfong nga sramsram yohk nuh sin mukul fuhsr uh, elos suc sruok Aaronic Pristut, tuhkweni fin facluh in lohng ke miting luhlahp luhn pristut se inge. Nga akacsruhi nuh sum sramsram ke Puk luhn Mormon ahkuhtwelyac Helaman ac solse fuhsr 2,000 lal ah. Ma suhmuhslah se inge ac fah kahsruh kahlwem ke mukul fuhsr inge—ac mwe kolyuck nuh sum, mukul fuhsr ke lwen sahflah. Sie ma suhmuhslah nga luhngse fahk lah elos nohfohn mukul fuhsr, ac elos arulacna fokoko ke puhlaik ac oacyacpac ke kuh ac mukwikwi. Tuhsruhk tiac pa inge nohfohn—elos mukul suc pwacye ke pacl nuh kwewa.1 Puhlaik, kuh, mukwikwi, ac pwacye—arulacna ohiyac wowo!\nNga luhngse lohacng yohk nuh ke ohiyac se met ma ahkuhtweyac kaclos: “ahkkweye ke puhlaik.” Nuh sihk, ma se inge ahkuhtweyac ke luhlahlfongi kuh luhn mwet fuhsr inge in puhlaik in oruh ma pwacye, kuh oacna ke Alma el ahkuhtweyac in tuyak mwet lohoh luhn God ke pacl nuh kwewa ac ke acn nuh kwewa.2 Solse fuhsr 2,000 inge oasr pacl yohk lalos in ahkkahlwemye puhlaik lalos. Kais sie suwos ac fah oacyacpac oasr pacl yohk srihpac ke moul lom an in puhlaik. Kawuck se luhk, John, akacsruhi nuh sihk kain pacl se inge ke moul lal.\nKuhtuh yac somlah, John el ahkkweyeyucklac in wi lutlut Japanese wowo se. El ac wi oasr ke tuhlihk fin facluh ke prokracm wi tuhlihk lutlut suhmaht fin facluh. Kuhtuh nwacna nuh kac ac finsrak yohk ke kahlwem lalos ke facsin ac kahs, kuhtuh ngwetngwet nuh ke in kahsrwelos in muh orekma ac orekma fin acn Japan, tuhsruhk nohfohn som liki lohm in luti ke muhtuhnfacl sahyac inge.\nTe paht tukun tuhkuh lal John, sramsram ke tuhkweni se ma ac sikyak ke fin lohm ke sie acn fahsrwelihk nuh inmahsrlon un tuhlihk lutlut sac—suliyuck nuh sin un tuhkweni sac in aetuhi sie sin sie. Ekuh sac, John ac kawuck luo lal som nuh ke acn se ma ahkkahlwemyeyuck ah.\nWi elevator ah som nuh ke sun acn sahflah se ke lohm se inge, John ac kawuck lal ukwe kais sie yen fan srihsrihk ma ac kohlohloslac nuh ke fin lohm se inge ac muhtwacwacack sramsram nuh sin mwet sahyac ah. Tukun fong se inge, eklac puhlan pacl sac. Ma kahskahs, on, luhpan puhsra, ac sruhi yohkwelihk, John el muhtwacwacack puhla tuhfal. Ac te paht, sie mwet muhtwacwacack in oracni tuhlihk lutlut inge in raunlac in akacsruhi sismohk maru. John el muhtwacwacack elyah yohk ac silahklahk fahk nuh sin kawuck luo lal inge muh pacl in som. Elos apkuhran in isrucnuhl, sie seltahl topuk, “John, ma se inge fihsrwacsr—kuht ac fah tuna ke raun se, ac ke pacl se pacl in kuht uh, kuht ac fah pahselah sahyacn in mokwe. In muh pwacnwacng kuht in tiac ahkmwekihnye kuht sifacna nuh sin mwet nuh kwewa ke kuht som uh.” Ma inge luhman fihsracsr nuh sel John, tuhsruhk tiacna wo puhsra sac. El etuh lah el enenuh in ahkkahlwemye srihpac ac orekma lal. Ke pacl se el oracni puhlaik lal ac fahk nuh selos lah elos kuh in oruh oacna sie ma elos ke oruh, tuh elac som. Sie kawuck lal sulaclah in muhta ac wi tuhkweni sac; ma se sahyac ah ukwacl John fani som ke yen fan in sroacng nuh ke elevator ah. Na elos lut, ke elevator ah ikacklah, police Japanese ac fahlac ahluhkweloslac ac silahklahk in sun yen fan ma ac som nuh lucng ah. John ac kawuck lal sroacng nuh ke elevator ah ac som.\nKe police ac sun acn e lucng ke yen fan sac, tuhlihk lutlut ah sislah drug ah fin lohm sac eltahl in tiac sruh uh. Tukun elos ahkmwesahsyelah yen fan sac, ac sifil pacna, police inge tahkuhnuhloslac fin lohm sac ac siyuck sin kais sie tuhlihk lutlut inge in orwaclihk paholos. Mwet kol sac fahsr ke lain soko ah, ngusrok wo kuf luhlahp soko ac ahk luo ke paholos ah. Elos nuh kwewa suc sruok maru ac, finne eltahl mokwe kuh tiac, ac luhlahlfongi muh el wi oruh, ac oasr ma yohk ac sikyak. Apkuhran in nohfohnna, tuhlihk lutlut suc wi muhta lucng ke fin lohm sac elos sisilac liki lutlut luhlahp sac ke ohiyac elos oruh ah. Mwet suc oruh ono kuh inge elos kuhnahoslah masap ac lihsyucklac liki acn Japan, elos tiac kuh in fohlohk ke yac pucspucs. Nuhnak ke lutlut, lusen yac in ahkolah, ac ngwetngwet lalos nuh ke orekma fin acn Japan ke pacl fahsruh ahkkolukyeyucklac ke pacl sac.\nNa lwelah ngan fahk nuh sum lah meac sikyak nuh sin kawuck tolu inge. Kawuck se ma muhta na fin lohm sac ah sisilac liki lutlut luhlahp se Japan ah suc el orekma kampare elan wi kuhtanglah ac kampare nuh ke el fohlohk nuh lohm sel. Kawuck se ma weluhl John som ke fong sac ahksahfyelah lutlut lal Japan ac ahkolah in sifil ahkyohkye degree lal ke lutlut na wowo luo fin acn United State. Orekma lal fohlohkohnohllah nuh Asia, suc el arulacna engan yohk kac lah sikyak. El sruikihn mihsenge srihkasrak puhlaik lal John. Nuh kacl John, puhslac ma sikyak wo nuh sel ke moul lal suc koflah wekyucklac. Pacl lal fin acn Japan ah kohlohllah nuh ke pahyuck engan ac tohkoh oasr tuhlihk mukul luo natuhl. El sie mukul pisnis wowo ac ekihn sie mwet luti suhmaht ke lutlut luhlahp se fin acn Japan. Ngwetlah petsacelah fuhkah luhpan siena ke moul lal fin el tiac oasr puhlaik lal in som liki tuhkweni sac ke ekuh yohk srihpac se fin acn Japan ah.3\nMukul fuhsr, oasr pacl ke kom ac, oacna John, kom ac fah ahkkahlwemye puhlaik suwohswohs ke ac akihlenyuck, ohiyac suc ma kuh in ahkkolukye ac ahkmwekihnye. Oacyacpac, fin facluh mihsenge, mwet suhmuhslah el ahkuhtweyac lah oasr mwe sruhf ac sun kuht ke srihpen kuhfwen technology ma mihs ac ke srihpen kuht ac sun mwe sruhf inge ke pacl se kuht muhkwena muhta lie screen ke (computer, telephone, etc.). Technology wowo inge oacyacpac use ohiyac tiac use etwacack muhkwena nuh sin fihl met liki kom. Oasr sukok oreklac ingena konweyuckyak ke tuhlihk fuhsr lah elos tiac srihfeyuck elyah muhkwena ke lutlut ac tuhsruhk oacyacpac ke internet. Ahkuhtweyac lah mwet fuhsr ma kohflohfohl ke petsac nihmnihm kuh orekmakihn ono kuh ke social networking site oasr tolu nuh ke ahkosr pacl elos orekmakihn mwe sruhi kuh ono kuh. Mwe fahk ke sukok se inge, sie mwet orekma ke akwuck in masap el fahk lah: “Yac se inge konwacack atac sasuc se fokoko srihfeyacn mwet lal—srihfeyacn technology. Srihfeyacn technology el tiacna tuhkuh sin kawuck luhn tuhlihk suc el wi forfor. El utyak nuh ke lohm sesr ac infuckihl luhn tuhlihk, el tuhkuh ke Internet.”4 Ahkkahlwemye luhn puhlaik suwohs ac fah oacyacpac click kuh tiac click. Misineri elos lutiyuck sin Fahkwelihk Wosasuc Luhk, “Mac kom sulaclah in nuhnkuh ac oruh ke kom muhkwena ac kom luhlahlfongi muh wacngihn mwet liye pa sie mwe srihkasrak wo lom.”5 Na Puhlaik! Ac fokoko! Tu ke acn muhtahl, ac tiac tahfuh luo.6 Mukul fuhsr, Nga olwelah lah Leum elac fah ahkfokokoye kom. “Ac God el tiac use nuh sesr nguhn in sahngweng; tuhsruhk ke kuh.”7 El ac fah opi kom ke suwohswohs ac puhlaik lom—ke pwacr ac engan. Puhlaik lom ac fah sikyak ke luhlahlfongi lom ke Jisus Kraist ac Iwaclah Lal, pruhe lom, ac ahkos masap lom.\nPrestuhn N. Eldon Tanner el fahk: “Sie tuhlihk mukul fuhsr ke yen in sritacl ke lutlut ac el kuh in oruh ip wo. Sie mukul ke football team, kuh acn in lutlut ac, kuh acn in orekma lal kuh fin el moulkihn wosasuc, ahkfuhlwactye pristut, ac tu suwos ke ma pwacye, oraclah nuh ke ma wo. Kuhtuh pacl uh kom ac fah lotwelah yohk suhlahlahlfongi ac pihlesruh finne selos suc luhlahlfongi oacna kom, finne elos ahkfuhlwactye kom ke ma wo kom oruh. Tuhsruhk esam lah Mwet Lahngo el sifacna kweok, pihlesreyuck, acniyuck, sahflahiyac srihpsrihpyak ke srihpen el tiacna muhnahs ke luhlahlfongi lal. Kuh kom nuh tui ac nuhnkuh kac lah mac ac sikyak fin el muhnahslah ac fahk, ‘O, Mac ac oraclah siena?’ Ac fahsr liki misin lal? Yac, kom ke fuhlweack, kuh kuht luhngse in puhlaik in kuhlwacnsap finne puhkantwen ma kosraclah ac ma koluk fin facluh? Lwelah in oasr sesr puhlaik in tuyak ac oekyucklac oacna mwet pwacye, luhlahlfongi luhn Kraist.”8\nNga suli kom in oruh kom in suwohs oacna ke 2,000 solse fuhsr inge elos kuh in puhlaik ac mwet sruok kuh luhn pristut. Esam, Mac kom oruh, kom som nuh oyac, ac mac kom lie ac fah sulaclah lah kom ac fuhkah. Suc kom ke sun? In muh deacon suwohs se, mwet luti suwohs se, prist suwohs se. Oraclah sulaclah lom in suwohs in eis akwuck se tohkoh ke matwac fal se ac in kuh in eis Melchizedek Pristut. Pa inge inkacnek soko luhn suwohswohs ma suli kahsruh lucng me. Leum el fahk, “Kuh luhn pahpah lucng ac ahkkahlwemye ke akwuck luhn Melchizedek Pristut.”9\nPahpah, ninac, mwet kol luhn pristut, ac ma pahluh oasr ke puk srihk pahngpahng Ma Kunac nuh sin God ac Nuh ke Kuhiyacn Mwet Fuhsr kuh in kol kowos ke fahsr lowos.\nPrestuhn Thomas S. Monson el tuhfahna in ahkkweye:\n“In oraclah [sulaclah] ahkwoyac, puhlaik el enenweyuck—puhlaik in fahk moh, puhlaik in fahk ahok. …\n“Nga siyuck sum in oraclah sulaclah … pwacye, ingena in tiac som liki inkacnek suc ac fah kohllah nuh ke finsrak lasr: moul ma pahtpaht yurin Pahpah tuhmasr Inkuhsrao.”10 Oacna ke solse 2,000 mukwilac nuh ke mweun luhn mwet kol lalos, Helaman, ac ahkoelah kuh in puhlaik lalos, kom kuh pac in oruh oacna in ukwe pahng nuh ke mweun luhn mwet pahluh kol lom, Prestuhn Thomas S. Monson.\nMukul fuhsr sruok Aaronic Pristut luhk, ke pruhe in kaliyac nga luhngse fahkwack luhlahlfongi luhk ke God Pahpah ac Jisus Kraist ac kahs lal Joseph Smith: Ke el ahkkweye kuht in som nuh ke orekma sacohk. El fahk kuht enenuh in fahsr nuh met ac tiac fohlohk nuh tok, in oasr puhlaik, ac som nuh ke mweun!11 Ke inen Jisus Kraist, amen.\n1. Liye Alma 53:20. 2. Liye Mosiah 18:9. 3. Sramsram se fahkwack nuh sin mwet sihm an. 4. Joseph A. Califano Jr., mwet se suc oraclah ac kol National Center on Addiction and Substance Abuse at Columbia University, ke sie mwe sihm tuh ahkuhtweyac, casacolumbia.org. 5. Preach My Gospel\n: A Guide to Missionary Service (2004), 118. 6. Liye Doctrine and Covenants 87:8. 7. 2 Timothy 1:7. 8. N. Eldon Tanner, “For They Loved the Praise of Men More Than the Praise of God,” Ensign, Nohfuhmpuh 1975, 74–75. 9. Liye Doctrine and Covenants 84:20. 10. Thomas S. Monson, “The Three Rs of Choice,” Liahona ac Ensign, Nohfuhmpuh 2010, 68. 11. Liye Doctrine and Covenants 128:22. Ma se metMa se tohkoh an\nAudio MP3Video MP4 360pVideo MP4 720pVideo WMV\nKahs KosraeAmerican Sign Language (ASL)Bahasa IndonesiaCebuanoČeskyDanskDeutschEestiEnglishEspañolFaka-tongaFrançaisGagana SamoaÍslenskaItalianoKahs KosraeKahs KosraeKreyòl AyisyenLatviešuLietuviųLingálaMagyarMahsen en PohnpeiMalagasyNederlandsNorskPalauanPolskiPortuguêsReo TahitiRomânăShqipSlovenčinaSuomiSvenskaTagalogThin Nu Wa'abTiếng ViệtVosa vakavitiБългарскиМонголРусскийУкраїнськаՀայերենພາສາລາວភាសាខ្មែរ한국어中文日本語


Friday (5/5) SIFAC:"Kasrkuhsrak Luhn God Lain Acn Nineveh" - Word Of Knowledge | USA\nFRIDAY : May 05, 2017\nSIFAC:”Kasrkuhsrak Luhn God Lain Acn Nineveh”\nMWE READ: Nahum 1:1-8\nKahs luhn God sifil tuhkuh nuh sel mwet pahluh Nahum in aruhruhma, elan orahlah fahk nuh sin acn Nineveh ke kuhnanuclac luhn acn we. Ke sripen elos sifil forlah ac oruh ohiyac koluk ac tia alu nuh sin God tukun elos tuh auliyak ac forlah ke oiyac koluk lalos ke pacl lal Johnah ah.\nKe pacna luhmah sacn, God el fahk nuh sel mwet pahluh Nahum elan oruh fahkwack lal lah God el ac kuhnahoslah an Nineveh ac muhtuhnfacl se ma kol pacl sacn kahlwem ke muhtuhnfacl Assyria. Muhtuhnfacl Assyria yohk koluk lalos pwacnwacng in oraclah tulihk nuhtin God in forlah ac alu nuh sin kuhtepana God ke sripen elos muhta in kohs ac kahs luhn God tuhkuh pac in akkeyaclos tuhlihk nuhtin God lah el God lemta se, tuhsruhl el tiacna sa in oruh muhlat lal uh. God el akkahlemye lah El sang pacl luhn mwet koluk inge ac tuhlihk nahtuhl in auliyak oana ke el tuh oruh in pal lal Johnah ah.\nGod el ke na tuh mwet koluk ac tuhlihk nahtuhl in auliyak ac forlah (2Pet 3:9) ke sripen oasr sahflahiyen kuhlwacng lal uh ac muhtweng lal. Elos suc ma sikaleni in oruh koluk uh ac fah sun muhlat luhn God (Rom 11:22). Oasr pac ahko luhn nuhtuhnfacl Assyria in kuhnahoslah an Jerusalem ac Judah.\nGod el tiac fuhlwelah tuh plan luhn muhtuhnfacl Assyria in fahlac oana ke elos ahko uh. Mwe lutlut se inge sifil ahkahlemye lah God el God lemta se ac el tiacna luhngse tuhlihk nahtuhl in alu nuh sin kuhtena god sahyac ac el karihgnihn pac tuhlihk nahtuhl God el tiac pac lwelah tuh plan luhn mwet koluk in sikyak lain plan wowo lal. El ne mong fihsracsr ac tuhpan El tiac sa in oruh muhlat lal ac finsrak tuh mwet koluk in auliyak ac forlah na el ac fah molwelos lac.\nPrevPreviousSaturday (5/6) SIFAC: “Kaing Liki Pahng Luhn God”\nNextSunday (5/7) Sifac: “Lungse Kawil Lun God Finne Oasr LainyacNext


BIBLE MUTAL LUO SAMUEL 13\n☰ LUO SAMUEL 13 ◀ ▶\nAmnon Ac Tamar\n1 Oasr sie tamtael lal Absalom, wen natul David, su arulana kato ac el soenna payuk. Inel pa Tamar. Amnon, sie pac sin wen natul David, el arulana lungse Tamar. 2 Yoklana lungse lal nu sel, oru el masak mweyen el nunku mu Tamar el ac koflana muta yorol. Na mweyen Tamar el virgin se, tia filfilla elan ku in osun nu sin mukul. 3 Tusruktu oasr kawuk se lal Amnon, su mwet na kutasrik in nunak. El pa Jonadab wen natul Shammah, tamulel lal David. 4 Jonadab el fahk nu sel Amnon, “Kom wen sruhk nutin tokosra, a len nukewa nga liye tuh kom ngetnget in asor. Mea se sis an?”\nNa Amnon el topuk, “Nga arulana lungse Tamar, tamtael lal Absalom, a nga Absalom papa sefanna, nina luo.”\n5 Jonadab el fahk nu sel, “Fahla ona ke bed kiom an, in mu kom mas. Ke papa tomom el tuku in liye kom, na kom fahk nu sel, ‘Nunak munas, sap Tamar tamtael luk, elan tuku kiteyu mongo. Nga lungse elan tuku orala ma nak uh yen nga ac ku in liyal we uh, ac elan sifacna kiteyuwi pac.’ ” 6 Na Amnon el oru mu el mas, ac el som ona ke bed kial ah.\nTokosra David el som in liyal, ac Amnon el fahk nu sel, “Nunak munas, supwalma Tamar elan tuku orala ekasr cake ah nak inge yen nga ac ku in liyal we, ac elan sifacna kiteyuwi.”\n7 Ouinge David el supwala kas inge nu yorol Tamar, su muta in lohm sin tokosra, “Fahla nu lohm sel Amnon ac orala kutu mongo nal.” 8 El som nu we, tuh na Amnon el oan ke bed kial ah. Na Tamar el eis kutu flao takmwek ac sang orauk kutu cake yen Amnon el ku in liyal we. El munanla cake ah, 9 ac eisla liki pan ah, sang elan mongo, tuh el srangesr. Amnon el fahk, “Sap mwet nukewa in illa.” Ac elos nukewa som. 10 Na el fahk nu sel Tamar, “Use cake an nu ke bed kiuk uh ac kiteyuwi.” Na Tamar el eis cake ah, ac som nu yorol. 11 Ac ke el sang nu sel, Amnon el sruokilya ac fahk, “Fahsru wiyu oan.”\n12 Na Tamar el fahk, “Mo! Nimet akkohsyeyu in oru kain ouiya fohkfok sacn! Arulana koluk! 13 Ku nga ac ngetnget fuka nga fin forfor ye mutun mwet uh? Ac kom, kom ac fah arulana oakasla in facl Israel. Nunak munas, kaskas nu sel tokosra. Nga lulalfongi mu el ku in eisyuwot nu sum.” 14 A Amnon el tia lohng ma el fahk, na mweyen el ku lukel, el sruinkuilya ac oan yorol.\n15 Na Amnon el srungalla na upa. Srunga lal kacl uh alukela lungse lal kacl meet ah, ac el fahk nu sel, “Tiok!”\n16 Tamar el fahk, “Mo. Kom fin lisyula ouingan, koluk se inge ac tuh yohk liki na ma koluk se kom tufahna orala ah.”\nTusruktu Amnon el tiana lohngol. 17 El pangon mwet kulansap se lal sifacna ac fahk, “Usla mutan se inge liki ye mutuk! Tolulla nu likinum uh ac lakiya srungul an!” 18 Mwet kulansap sac sisella ac lakiya srungul sac.\nTamar el nukum nuknuk loeloes se ac loes pac pao ah. In pacl ingo, pa inge nuknuk lun sie mutan fisrak su soenna payuk. 19 El sang apat nu fin sifal, ac seseya nuknuk loeloes lal, ac afinya mutal ke paol, ac fahsr na tung som. 20 Ke Absalom tamulel lal, el liyalak el siyuk, “Ya Amnon el akkolukye kom? Nunak munas, ma louk, nimet sang in arulana aktoasrye kom. El ma pac wiom, na pa kom in tia fahk nu sin kutena mwet kac.” Ouinge Tamar el muta in lohm sel Absalom, ac el asor ac mukaimtal.\n21 Ke Tokosra David el lohng ke ma sikyak inge, el foloyak. 22 Ac Absalom el arulana srungalla Amnon ke sripen el orekma koluk nu sel Tamar ma loul, na el tiana sifil kas nu sel.\nFoloksak Lal Absalom\n23 Yac luo toko ah, Absalom el sang sheep natul ah in kalkul in acn Baal Hazor, apkuran nu ke siti Ephraim. Na el suli mukul nukewa nutin tokosra tuh elos in som nu we. 24 El som nu yorol Tokosra David ac fahk, “O leum luk, nga sang sheep nutik uh in kalkulla, na nga siyuk lah kom, ac mwet pwapa lom an ku in tuku nu ke pacl in kufwa ah?”\n25 Na tokosra el topuk, “Mo, wen nutik. Ac fah yokla elya lom kacsr kut nukewa fin fahsrot.” Absalom el kwafe na, tuh tokosra el tiana wi ma el siyuk ah, ac el sap Absalom elan som.\n26 Na Absalom el fahk, “Kwal, fin upa, kom ku in nunak munas fuhlella Amnon tamulel luk, elan tuku?”\nAc tokosra el siyuk, “Efu ku elan wi?” 27 Na Absalom el kwafe nwe ke na tokosra el tari lela Amnon ac mukul wial nukewa in welul som.\nAbsalom el akoo mongo na lulap se, fal nu sin tokosra. 28 Ac el fahk nu sin mwet kulansap lal ah, “Liye na, tuh ke pacl se Amnon el nimnim nwe sruhila, nga fah fahkla sap se, na komtal unilya. Nimet sangeng. Ma na luk in fosrngakin ma se inge. Komtal in pulaik ac tia sensen.” 29 Ouinge mwet kulansap lal Absalom elos oru oana ma el sapkin, ac unilya Amnon. Wen nukewa natul David saya elos sroang nu fin kosro natulos, ac kaingla.\n30 Ke elos srakna fahsr inkanek lalos in folok nu yen selos ah, fwackyang nu sel David mu, “Absalom el uniya nufon wen nutum ah. Tia sie selos lula!” 31 Tokosra el tuyak ac seya nuknuk lal ke el arulana asor, ac el putati nu infohk uh. Mwet kulansap lal ma welul in pacl sac elos seya pac nuknuk lalos. 32 A Jonadab wen natul Shammah, tamulel lal David, el fahk, “Leum fulat, elos tia uniya nufon wen nutum ah. Amnon mukena pa misa. Kalem na lah Absalom el tuh akoo nunak se lal inge e in len se ma Amnon el akkolukyalla Tamar, ma lohl. 33 Na pa nimet kom lulalfongi pweng se ma fahk mu wen nutum nukewa misa ah. Amnon mukena anwuki.”\n34 In pacl se na ingan Absalom el kaingla.\nNa mwet mweun se su topang in acn sac, el liye u na lulap se oatui fineol uh me, ke inkanek nu Horonaim. El som nu yorol tokosra ac fahkak ma el liye. 35 Jonadab el fahk nu sel David, “Wen nutum an pa tuku ingan, oana ke nga fahk ah.” 36 Ke el tufahna safla in fahk ma inge, na wen natul David ah utyak, ac elos mutawauk in tung, ac David ac mwet pwapa lal ah wi pac tung na upa.\n37 Na Absalom el kaingla ac som nu yurin Tokosra Talmai, wen natul Ammihud, lun acn Geshur. David el tung kacl Amnon, wen natul, pacl na loeloes.+ 38 Absalom el muta in acn Geshur ke yac tolu. 39 Na ke David el tila asor ke misa lal Amnon, el arulana ke liyalak Absalom, wen natul.\n+ 13:37 2 Sam 3:3


Mwet Nununku 15 - BIBLE MUTAL\nMwet Nununku 15\n1Tok kutu, ke pacl in kosrani lun wheat, Samson el us nani fusr soko ac som in osun nu sin mutan kial ah. El fahk nu sin papa talupal, “Nga lungse utyak nu ke infukil lun mutan kiuk ah.” Tusruktu papa sac tia lela.\n2El fahk nu sel Samson, “Nga pangon kom srungalla na pwaye, oru nga eisalang nu sin kawuk se lom ah. Tusruktu tamtael fusr se wial inge el kato lukel. Kom ku in eisal elan aolulla.”\n3Na Samson el fahk, “Inge, nga finne oru kutu ma upa nu sin mwet Philistia, ac fah wangin mwetik kac.”\n4Na el som ac sruokya kosro fox tolfoko ac kapriya pulalos kais lukwa, ac sang kahp in e nu kac.\n5Na el akosak kahp inge ac fuhlelosla in ima in wheat lun mwet Philistia ah. Ouinge wheat ma elos kosrani tari ac wheat ma srakna kapak in ima ah, firiryak nufon, oayapa sak olive wi pac folla.\n6Ke mwet Philistia elos siyuk lah su oru ma inge, na fwackyang nu selos lah Samson pa oru uh, mweyen papa talupal el tuh eisalang mutan kial Samson nu sin kawuk se lal Samson ah. Ouinge mwet Philistia elos som ac esukak lohm sin papa sac, na mutan sac ac sou lal nufon misa.\n7Samson el fahk nu selos, “Fin pa inge orekma lowos uh, nga fulahk lah nga fah tiana tui nwe ke na nga aksafyela foloksak luk nu suwos!”\n8El oru sie mweun na upa, ac onela mwet puspis selos. Na el som ac muta in luf se ke eot fulat in Etam.\n9Mwet Philistia elos tuku ac tulokunak lohm nuknuk selos in acn Judah, ac elos mweuni acn Lehi.\n10Mwet Judah elos siyuk selos, “Efu ku kowos tuku mweuni kut?” Na elos fahk, “Kut tuku in sruokilya Samson in folokin nu sel ma el oru nu sesr.”\n11Na tausin tolu sin mwet Judah inge som nu ke luf se ke eot fulat in Etam ac fahk nu sel Samson, “Ya kom nikin lah mwet Philistia elos pa leum facsr uh— Mea se kom oru nu sesr inge?” Na el topuk ac fahk nu selos, “Ma na elos oru nu sik ah pa nga oru oapana nu selos.”\n12Na elos fahk nu sel, “Kut tuku in kaprikomi tuh kut in eiskomyang nu inpaolos.” Na Samson el fahk, “Fulahk nu sik lah kowos ac tia sifacna uniyuwi.”\n13Na elos fahk, “Aok, kut ac tia unikomi. Kut ac kaprikomi na, ac eiskomyang nu selos.” Ouinge elos kaprilya ke sucl sasu lukwa ac pwanulak liki eot fulat sac.\n14Ke el sun acn Lehi, mwet Philistia elos sasa ac kasrusr tuku nu yorol. In kitin pacl ah na, ku lun LEUM GOD putati nu facl, ac el wotyalik sucl ma kapriya paol oana luman turet ma firirla tari, ac mwe kapir putatla liki paol.\n15Na el konauk srin oalin donkey soko ma tufahna misa, ac el srukak ac sang onela sie tausin mwet kac.\n16Na Samson el on ac fahk, “Ke srin oalin donkey soko, nga uniya sie tausin mwet; Ke srin oalin donkey soko, nga elosak yolin mwet.”\n17Tukun ma inge, el sisla sri soko ah, na pangpang acn se ma inge sikyak we ah Ramath Lehi.\n18Na Samson el arulana malu, ouinge el pang nu sin LEUM GOD ac fahk, “Kom ase kutangla na lulap se inge nu sik. Ya pwaye nga ac misa ke sripen malu, ac putatyang nu inpoun mwet pegan?”\n19Na God El ikaselik sie acn oalal infohk uh in acn Lehi, ac kof unonak kac me. Ke Samson el nimkofi ngunal folokyang, na el sifilpa kui. Ouinge unon in kof se inge pangpang En‐Hakkore, ac srakna oasr in acn Lehi nwe misenge.\n20Samson el tuh nununku mwet Israel yac longoul, ke pacl se mwet Israel elos muta ye poun mwet Philistia.\n< Mwet Nununku 14\nMwet Nununku 16 >


Ruth 2 - BIBLE MUTAL\n1Oasr mwet se sou nu sel Naomi, el pa Boaz. El sie mwet kasrup ac yohk pac ku lal. El ma in sou lal Elimelech, mukul tumal Naomi ah.\n2Sie len ah Ruth el fahk nu sel Naomi, “Lela nga in som nu in ima ah, ac telani kutu barley ma mwet orekma tia telak ah. Nga lulalfongi mu oasr mwet ac lela ngan ku in fahsr toko.” Na Naomi el fahk nu sel, “Fahsrot, acn nutik.”\n3Ouinge Ruth el som nu in ima ah, ac fahsr tukun mwet orekma, ac telani ma elos sisla tia orani ah. Falyang lah ima se ma el som nu kac ah ma lal Boaz.\n4Ke pacl se inge Boaz el tuku Bethlehem me ac el paing mwet orekma ac fahk, “LEUM GOD Elan wi kowos!” Na elos topuk ac fahk nu sel, “LEUM GOD Elan akinsewowoye kom!”\n5Na Boaz el siyuk sin mwet se ma kol mwet orekma ah, “Su mutan fusr se ingo?”\n6Na mwet kol sac fahk, “Mutan sac se ma welul Naomi foloko Moab me ah.\n7El tuh siyuk ngan lela elan fahsr tukun mwet orekma inge ac sifeni ma elos sisla uh. El nuna orekma na oe ke lututang ah me nwe tufahna oru elan mongla pa inge.”\n8Na Boaz el fahk nu sel Ruth, “Kolya ngan fahk nu sum, wona kom in tia som nu ke kutena ima sayen ima se inge. Wi na mutan inge orekma.\n9Liye na acn elos kinkin we an ac welulos. Nga fahkang tari mwet luk inge in tia akkolukye kom. Ac pacl kom malu an kom fahla nim kof ke sufa ma elos nwekla ingo.”\n10Na Ruth el pasrlana nwe ten ac fahk nu sel Boaz, “Mea sis kom arulana fosrngakinyu an? Efu ku kom in arulana kulang nu sin mwetsac se?”\n11Na Boaz el fahk, “Nga lohng tari ma nukewa kom oru nu sin nina kien mukul tomom oe ke na mukul tomom ah misa ah me. Nga etu pac lah kom fahsr liki papa tomom ac nina kiom ac acn sum, ac tuku muta inmasrlon mwet su kom tia etu.\n12Lela tuh LEUM GOD Elan folokin nu sum orekma wo lom ingan. Lela tuh kom in eis mwe insewowo yohk sin LEUM GOD lun Israel, su kom tuku suk karinginyuk ye lulin paol!”\n13Na Ruth el topuk ac fahk nu sel, “Kom arulana kulang nu sik. Insiuk misla na pwaye ke sripen kas fisrasr lom nu sik inge, nga finne pusisel liki mwet kulansap lom ingan.”\n14Ke pacl in mongo ah, Boaz el fahk nu sel Ruth, “Fahsru eis nom sie ipin bread inge ac twanla ke mwe anut inge.” Na el muta yurin mwet orekma, ac Boaz el sang nu sel kutu mongo manman ah, ac Ruth el mongo nwe ke na el kihpi, ac srakna oasr mongo lula yorol.\n15Na ke el tuyak in som in sifil telani barley ah, Boaz el fahk nu sin mwet orekma lal ah, “Lela elan tiltil in acn nukewa, finne ke acn ma yolani barley an we tari, ac nimet kutongol.\n16Ac kowos in faesla kutu barley liki kap orekeni ingan ac filiya elan telani.”\n17Ke ma inge Ruth el til barley in ima sac nwe ke na ekela, ac ke el tokla ma inge el liye tuh na sunun paun longoul limekosr pa el orani ah.\n18El us ma inge folokla nu in siti uh, ac sang Naomi elan liye lupan ma el telani ah. El oayapa sang luwen mongo nal ah nu sel.\n19Na Naomi el siyuk sel, “Kom eis oya ma kom telani misenge inge? Lun su ima kom som orekma we ah? Lela God Elan akinsewowoye mwet se ma kulang nu sum ingan!” Na Ruth el fahkang nu sel Naomi lah el wi orekma in ima lun mwet se pangpang Boaz.\n20Na Naomi el fahk, “Lela LEUM GOD Elan akinsewowoyal Boaz! Pacl nukewa LEUM GOD El akpwayeye wulela lal nu sin mwet moul ac oayapa nu sin mwet misa.” Na el sifilpa fahk, “Mukul sac sou na fototo nu sesr, ac el pa sie sin mwet fal in fosrngakin ac karingin kut uh.”\n21Na Ruth el fahk, “Boaz el fahk pac mu nga ku in wi na mwet lal ah orekma nwe ke na safla pacl in kosrani ke ima sac.”\n22Na Naomi el fahk nu sel Ruth, “Aok, wona kom in wi na mutan ingan orekma in ima lal Boaz an. Sahp kom fin som nu in ima lun sie pacna mwet, ac tuh akkolukyeyuk kom.”\n23Ke ma inge Ruth el welulos na orekma nwe ke na lisr barley ac wheat in ima sac. Ac el mutana yorol Naomi.


BIBLE MUTAL LUO TOKOSRA 7\n☰ LUO TOKOSRA 7 ◀ ▶\n1 Elisha el topuk, “Lohng ma LEUM GOD El fahk uh! Pacl se inge lutu, in acn Samaria kom ac ku in moli paun singoul ke wheat wowo ku paun longoul ke barley ke ipin silver sefanna.”\n2 Mwet tutafpo fulat lun tokosra el fahk nu sel Elisha, “Ma ingan tia ku in sikyak, LEUM GOD El finne sifacna supwama wheat ingena!”\nElisha el fahk, “Kom ac fah liye ke ma ingan ac sikyak, tusruktu kom ac tia ku in wi mongo kac.”\nMwet Mweun Syria Elos Kaingla\n3 Mwet akosr su musen lepa, ac muta likin mutunpot nu Samaria, elos fahk nu sin sie sin sie, “Mwe mea kut in mutana inse inge soan misa? 4 Wangin sripa kut in som nu in siti uh, mweyen kut ac tuh masrinsral ac misa we. Ac kut fin mutana inge kut ac misa pacna. Tari kut som nu yen mwet mweun Syria elos aktuktuk we. Sahp elos ac pakomutasr na kut ac moul, tuh elos fin tia, na kut ac nuna misa na.” 5 Ouinge ke mutawauk in lohsrani, elos som nu nien aktuktuk lun mwet Syria ah, tusruktu ke elos sun acn we tia mwet se we. 6 LEUM GOD El tuh oru mwet Syria elos lohng pusra se ma oana pusren un mwet mweun puspis wi horse ac chariot, na mwet Syria elos nunku mu tokosra Israel el moli su sin mwet mweun lun tokosra Hit ac tokosra Egypt in mweunelos. 7 Na ke ekela, mwet Syria elos tuh kaingla in suk moul lalos, ac sisla lohm nuknuk selos oayapa horse ac donkey natulos, ac som liki nien aktuktuk lalos, ac ma nukewa oanna yen oan we.\n8 Ke mwet akosr ah sun sisken nien aktuktuk sac elos utyak nu in sie lohm nuknuk, kangla ac numla ma oan we, ac srukak silver, gold ac nuknuk ma elos konauk we, ac usla okanla. Na elos sifilpa folokyak nu in sie pac lohm nuknuk, ac oru oapana ma elos oru meet ah. 9 Na elos asmakla ac fahk nu sin sie sin sie, “Tia wo kut in oru ouinge! Oasr pweng wo sesr, ac tia wo kut in okanla. Kut fin soano in lenelik na kut fah fahkak, kalem lah ac kalyeiyuk kut. Kut som ingena ac fahkak nu sin mwet fulat lun tokosra!” 10 Ouinge elos som liki nien aktuktuk lun mwet Syria, folokla nu Samaria ac pangyak nu sin mwet topang ke mutunpot, ac fahk, “Kut som nu ke nien aktuktuk lun mwet Syria tuh na wangin mwet kut liye we ac wangin pac pusren mwet kut lohng. Horse ac donkey ah tia pac tuleyukla, ac lohm nuknuk ah oanna oana ke mwet Syria som liki ah.”\n11 Mwet topang uh fahkak pweng sac, na srumunyukelik inkul sin tokosra. 12 Srakna fong, a tokosra el tukakek liki motul lal ac fahk nu sin mwet pwapa lal, “Ngan fahk nu suwos lah mea se mwet Syria elos ako in oru inge. Elos etu ke sracl se yenu inge, pa elos som liki acn elos mutangan aktuktuk we ac wikla insak uten acn uh. Elos nunku mu kut ac som liki siti uh in sukok mwe mongo, na elos ac sapmoulikuti ac eisla siti uh.”\n13 Sie sin mwet pwapa lal ah fahk, “Mwet in siti se inge ac nuna misa pacna, oana mwet ma misa tari. Ke ma inge kut supwala kutu mwet uh wi horse limekosr sin horse ma lula uh kut in mau ku in konauk lah mea sikyak.” 14 Elos sulela mwet ekasr, ac tokosra el supwala mwet inge fin chariot lukwa, ac sang kas nu selos mu elos in som suk lah mea sikyak nu sin mwet mweun Syria ah. 15 Mwet inge som na nwe sun Infacl Jordan, ac elos liye na nuknuk ac kufwen orekma ma mwet Syria elos sisla inkanek ah ke elos kaing. Na elos folokla ac fahkak ma inge nu sin tokosra. 16 Mwet Samaria elos yuyak ac orani ma wap ke nien aktuktuk lun mwet Syria. Na oana ke LEUM GOD El tuh fahk, paun in wheat wowo singoul ku paun in barley longoul kukakinyukla ke ipin silver sefanna.\n17 Sikyak tuh na tokosra lun Israel el sang taranyen mutunpot lun siti uh nu ye kolyuk lun mwet tutafpo fulat se lal ah. Na mwet sac tuh lolongyuki sin mwet uh, ac el misa ke mutunpot ah, oana ke Elisha el palye ac fahk ke pacl se tokosra el tuh som nu yorol. 18 Elisha el tuh fahk nu sin tokosra lah in pacl sacna ke len se tok ah, paun singoul ke wheat wowo ku paun longoul ke barley ac fah kukala ke ipin silver sefanna in Samaria, 19 na ke Elisha el tuh fahk ouinge, leum sac tuh fahk, “Ma ingan tia ku in sikyak, LEUM GOD El finne sifacna supwama wheat ingena!” Ac Elisha el tuh topuk mu, “Kom ac fah liye ke ma ingan ac sikyak, tusruktu kom ac tia ku in wi mongo kac.” 20 Na pa ingan ma sikyak nu sel — lolongyuki el nwe ke el misa ke mutunpot nu in siti ah.


Saturday (7/11) Sifac: We Nu Selos Su Amei Lain God - Word Of Knowledge | USA\nSifac: We Nu Selos Su Amei Lain God\nMwe Read: Isaiah 45:5-13\nDeaconese Niokong Tara\nMa se mwet in fwahk kaksak a kulo nuh sin Leum God fwuhlaht lahna ke kuhlahng lal a karungin yuhk lal nuh sesr kais sie, ah yohk nuh ke moul lasr nuhkewa.\nNuh ke mwe lutlut se inge, fwakahk ke kuhtuh kahs lun Leum God nuh sel mwet pahluh Isaiah ke mwet lal. Meyen mwet lal inge elos srahkna oasr in sruoh, ke sripen seahkos lalos, ke pahl lal togosra Nebuchadnezzar, elos pang nuh sin Leum God elan kahsrelos. Oinge Leum God el srisrngilya Cyrus tuh elan togosra in kuhtanglah muhtuhn fwahl pispis. Leum God el fwahk, nga fwa sot ma mwo suh oan in lukmah, nga fwah pahngon kom ke inem, a srisrngi komi in kasrel Israel mwet kuhlahnsap luhk, muhtuhn fwal se suh nga sulahlah.\nNga fwah sot nuh sum sahnak, kuh ma kom enenuk an, kom fwinne tiah etwe yuh, nga oruh ma inge in kahlem sin met nuhkewa fin fwaluh lah nga pa Leum God wangin sie God sahyuhk. Nga orahlah kahlem a losr, nga use kwewana, mwe insewowo a mwe ongaiyah, nga fwah oru tuh suwoswos inpuhtati oana aftuh fwahluh fwah eis. Nga Leum God pafwahk ma inge Rome 9:20-21 na Leum God el fwahk, suh kom an kuh kom in kaskas lain God?\nKuh sie ahluh orekla ke fwohk kle kuh in siuhk sin mwet se ma oralla ah, efuh kom oreyuhlah ange? Kuht etuh lah aluh sah tia kuh in kahskahs. In oiyah se pahna inge, upah sie mwet in kuhsensiuh ke ma Leum God el orahlah. Leum God, God muhtahl luhn Israel, el luhmah la ma a fwa tuhkuh, kuh ma asikyak inge, wangin suwos lom in kuhsen siuk kuh in fwak ma ngun oruh.\nNga pa orahla fwahluh, a orahla mwet uh in muhta fwah, ke kuh luhk, nga ahsrelik kusrao, nga pa nuhnunkuh fwaht, malem a itu. Nga sifwana puhrakuhlak Cyrus elan mukuilah in ahk fwahsrye puhapa luhk, ah in ahksuwosye ma tahfonglah. Tia ke kuh lal, a kuh luhk sifwahna, nga sang nuh sel. Elan sifwil muhsahella Jirusalem City luhk, a ahksukosohk yelah mwet luhk suh muhta in sruoh.\nLeum God sifwana fwak ma inge, ah ma nuh sesr, kuh kuht akos kahs luhn Leum God, nuh sesruh, kuh kuht amei nuh sel ah kunahoslah ma God el akiah nuh sesr? Mattu 19:6.\nPainge sie ma kuht kuhnahoslah uh ke ma Leum God el oakiah. Lelah kuht in sang nuh sin God elan nuhnak munas nuh sesr\nDeaconese Niokong Yukiwo Tara\nPrevPreviousFriday (7/10) Sifac: Eteyuk Ke Fokin Orekma Lalos\nNextSanri (7/12) Sifac: Kukakinyukla Lun LulalfongiNext


Thursday (9/3) Sifwa: Ma Wo Yohk Liki Tuhkuh ke Pre - Word Of Knowledge | USA\nThursday – 09/03/15\nSifwa: Ma Wo Yohk Liki Tuhkuh ke Pre\nBook: John 14: 11-13\nSifil paing kowos nukewa, kulo ke sifil sie sin sie ke KAHS Wolana LAL nu sesr len nukewa…\nMwe Rid u kalem mu sikyak ke week safla ke moul lun LEUM in an Jerusalem a an apkuran nu we, Leum fwakak yokna ke nunak LAL nu sin met tuma lutlut ke fong se tukakinyukyak EL; sramsram lun Leum ma in akoelosla a akpulaikyalosla;\nJESUS EL akkalemye ke tafun mwe read meet u fwak mu “NGA pa Inkanek paye a Moul, wangin mwet som nu yurin PAPA fin tia ke NGA”… sie selos met tuma lutlut su pangpang, Phillip, el oru siyuk lal nu sin Leum ” Leum fwakulak Papa nu sesr, Pusren Jesus nu sel, fwak oinge, “Nga muta yuruwos pal na loeloes, ya paye kom tiana eteyu? EL fwak pa mu kutena mwet su liyeyu tari el liyal pac Papa. Panang EL fwak in Verses 11 fwala oinge, Lalalfongi ke nga fwak mu nga muta in Papa, a Papa el muta in NGa, Kowos fin tia lalalfongi ma nga fwak inge, na kowos lalalfongi ma NGA oru.\nEL oayapa fwk mu “Nga fwa oru kutena ma kowos siyuk kac inek, tu wolana lun Papa fwa akkalemyeyuk in Wen…Kowos fin siyuk kutena ma ke inek, nga fwa oru… Mwe lutlut se inge akkalemye fwak lun Jesus su el fwak, ” Kut in esam lah kut kuh in siyuk manukewa ke en Leum. Fal nu ke kena a oiyac lun God. Kut in tia prey siyuk ke mwe enenu lasr mukena uh kut in siyuk pac ke mwet ngia…\nPrevPreviousWednesday (9/2) Sifac: Moul Kuhlacng\nNextFriday (9/4) Sifac: Wacngin Sie SahyacNext


Kom Ac Fototo Fuhkah Nuh Sin God? | Pweng Wo\nMWE LUTLUT AHK 12\n1. Yac God el lohng puhruhe nuhkewa?\nGod el lwelah mwet yen nuhkewa in fototo nuh sel ke inkacnek luhn puhruhe. (Psalm 65:2) Tuhsruhktuh el tiac lohng puhruhe nuhkewa. Ke sie mwe puhpuhlyuck, puhruhe luhn sie mukul suc kuluk nuh sin muhtwacn kiacl tiac lohngyuck sin God. (Sie Peter 3:7) Oacyacpac, ke mwet Israel tahfwelah na ke ohiyac kuluk laltahl, God el sruhnga in lohng puhruhe laltahl. Tuhsruhktuh, God el kuh in lohng puhruhe luhn mwet kuluk se, el fin auliyak. Arlac kahlwem lah puhruhe uh sie ma kuht enenuh in ahksacohkye.—Riti Isaiah 1:15; 55:7.\n2. Kuht enenuh in puhruhe fuhkah?\nPuhruhe uh ipin pacna alu lasr nuh sin God. Pwacnacng kuht enenuh in puhruhe nuh sin Jeova muhkwena. (Matthew 4:10; Luke 11:2) Oacyacpac, ke srihpen kuht nuhkewa sesuwohs, kuht enenuh in puhruhe ke inen Jesus mweyen el misac ke ma kuluk lasr uh. (John 14:6) Jeova el sruhnga kuht in kalweni puhruhe ma kuht esamyac kuh riti uh. El ke puhruhe lasr uh in tuhkuh ke insiacsr.—Riti Matthew 6:7; Philippi 4:6, 7.\nEl suc orekuhtlac el kuh in lohng puhruhe lasr finne wacngihn puhsra. (Sie Samuel 1:12, 13) El siyuck sesr in puhruhe nuh sel pacl nuhkewa, ke muhtwacwackiyac ac ke sahflahiyen lwen se, ke pacl in mongo, ac ke pacl kuht sun ma upac.—Riti Psalm 55:22; Matthew 15:36.\n3. Efuh Mwet Christian eltahl tuhkweni nuh sie?\nTiac fihsracsr in fototo nuh sin God, mweyen kuht muhta inmahsrlon mwet suc tiac ahkos ma sap luhn God ac tiac luhlahlfongi wuhlelah lal ke sie facl mislac. (Luo Timothy 3:1, 4; Luo Peter 3:3, 13) Pwacnacng kuht enenuh mwe ahkkweye nuh sin sie sin sie ke kuht asruoki yurin mwet lili wiyacsr.—Riti Hebrew 10:24, 25.\nOrekma lasr in asruoki nuh sin mwet suc luhngse God ac fah kahsre kuht in fototo nuh sel. Toeni luhn Mwet Loh luhn Jeova use pacl wo lasr in eis mwe ahkkweye ke luhlahlfongi luhn mwet sahyac.—Riti Rome 1:11, 12.\n4. Kom ac fototo fuhkah nuh sin God?\nKom kuh in fototo nuh sin Jeova ke kom nuhnkuh yohk ke ma kom lotelah ke Kahs lal. Nuhnkuh ke ma kom lotelah ke orekma lal, kahs in kahsruh lal, ac wuhlelah lal. Kom kuh in kahlwem na pwacye ke luhpan luhngse ac lahlmwetmwet luhn God ke pacl kom puhruhe ac nuhnkuh yohk ke ma inge kewa.—Riti Joshua 1:8; Psalm 1:1-3.\nKom kuh in fototo nuh sin God muhkwena kom fin luhlahlfongel. Tuhsruhktuh luhlahlfongi luhn mwet se ac kuh in luhmweyucklac nuh ke sahk uh. In oacna ke sahk uh enenuh mwe ahkmongo pacl nuhkewa, luhlahlfongi lom enenuh pac mwe ahkkweye. Kom oruh ma inge ke kom tafwela na in lutlut ac nuhnkuh yohk ke Bible in ahkkweye luhlahlfongi lom.—Riti Matthew 4:4; Hebrew 11:1, 6.\n5. Ma wo fuhkah kom kuh in eis ke kom fototo nuh sin God?\nJeova el nuhnkuh ke mwet suc luhngse el uh. El kuh in karuhnguhnuhltahl liki kuhtwena ma suc kuh in kuhnauslah luhlahlfongi laltahl ac finsrak laltahl in moul ma pahtpaht. (Psalm 91:1, 2, 7-10) El use kahs in sensen nuh sesr kuht in fahsr liki kuhtwena ohiyac ma ac kuh in ahkkulukye mahnosr kuh eslah insewowo lasr uh. Jeova el luti kuht inkacnek ma wo emeet kuht in moulkihn ke moul lasr uh.—Riti Psalm 73:27, 28; James 4:4, 8.\nEfuh Kom In Lutlut ke Bible?\nBible el sang top nuh ke kihsen siyuck yohk ke moul inge nuh sin million sin mwet facluh nohfohn. Yac kom luhngse in sie selos?


Thursday (7/2) Sifac: Srike Nunak Luk ac Insiuk - Word Of Knowledge | USA\nBy Victor Melander\nSifac: Srike Nunak Luk ac Insiuk\nMwe Read: Psalm 7:9-17\nPsalm 7: 9-17: “9 KOM sie GOD suwoswos ac KOM nununku nunak lasr ac ma lungse lasr. Kutongya orekma lun mwet koluk ac sang ma lacne nu sin mwet wo. 10 GOD EL Mwe loeyuk luk. EL molellos su aksol. 11 GOD EL oru nununku suwoswos ac EL kwase mwet koluk. 12 Elos fin tia auliyak, na GOD EL ac fah tamla cutlass natul, ac akoela mwe pisr natul. 13 El srukak mwe mweun natul ac ngasla mwe pisr firir natul. 14 Liye ke mwet koluk elos lungse sramtauk pwapa koluk; elos purakak lokoalok ac kiapu mwet. 15 Tusruktu mwe kwasrip elos akoo nu sin mwet saya, elos sifacna sremla kac. 16 Ke ma inge elos akkeokyekut ke ma koluk lalos sifacna, ac akngalyeyuk ke sulallal lalos. 17 Nga sang kulo nu sin LEUM GOD ke nunuku suwohs LAL; nga on ac kaksakin LEUM GOD Fulatlana.”\nPoetic Justice: Taran ma kom oakiyac in ackngalye mwet saya. Fus 15, akkalemye: “…mwe kwasrip elos akoo nu sin mwet saya, elos sifacna sremla kac.”\nKut som na ke fus 1-2 ke sapta 7 an: “O LEUM GOD, GOD luk, nga tuku nu yurum tuh KOM in karinginyu; langoeyula ac moliyula lukelos nukewa su ukweyu. KOM fin tia, elos ac tulakinyula ac sreyuwi oana soko lion sulallal, yen wangin mwet ac fah ku in moliyula.” Tia kalem lac su nge ukwel David inge tusruk eteyuk lac Cush pah sie selos. El pah utuk kas kikiap na sel Saul lac David el sulallal na sel.\nMwe luti na sesr Christians uh lac ma upac sikyak na sel David kut palakin pac. Mwet lokoalok lasr tia tui ke akkoluk u fwak ma koluk kasr fwinne tia paye. Kain in lumac se nge tia ma kut a lut kac. Mwet nukewa su ma tu ku ke Kas LUN GOD u, fwalu oralla tu kom mwe lokoalok se. Ma kunesr in akkeyalos su srakna munas ke lulalfongi lalos u in akkalemye la Christians u fwinne insewowo ke wolana LUN GOD. Mwe meon lasr tia tui. Kutu pal u ac upac pahsis kut enenu na muta akkesrui pal na kewa.\nSie ma mwet lulalfongi u palakin ku mweuni paengana len u pa ke sramsram kikiap lun mwet u. Akkoluk, kom pulesreyuk, ku kikiap, oleyuki kom ke ma kom tia oru, ma inge ku in; ke kas lun Palmist, fus 2 “…elos ac tulakinyula ac sreyuwi oana soko lion sulallal, (poetic kato nga lungse). Orek na sel David ac nu sin Leum ac mwet Lango lasr, Jesus. Kom pangon kom kuh in kaengkunlac? Nga tia lulalfongi.\nMwe luti se pac na sesr. Paye lac kut ku in foloksack tu GOD EL fwak, “tia oru.” Liyal David. El etu lac mah fwak kel tia ma paye. Ac mea el oru? El som na sin GOD su oru nununku suwos. Oasr soko soakas “Tia nget na ke mah upac arunikomlac nget na sin GOD.”\nKulo na ma lulap GOD EL lungse kom.\nPrevPreviousWednesday (7/1) Sifac: Nununkeyu, O Leum God\nNextFriday (7/3) Sifac: Leum God El Akfahsrye NununkuNext


BIBLE MUTAL SOAKAS 7\n☰ SOAKAS 7 ◀ ▶\n1 Wen nutik, esam kas luk nu sum, ac nimet mulkunla ma nga fahk kom in oru. 2 Oru ma nga fahk nu sum ac kom fah moul. Kom in karinganang mwe luti luk oana ma se ma saok oemeet sum. 3 Sruokya mwe luti luk in wi kom pacl nukewa. Simusla insiom. 4 Oru lalmwetmet uh in oana sie tamtael lom, ac etauk in oana mwet kawuk fototo lom. 5 Ma inge ac sruokkomi liki mutan payuk kien mukul saya, ac kas in akmunas lalos.\nSie Mutan Elah Koluk\n6 Sie pacl ah ke nga tuh ngetla ke winto in lohm sik ah, 7 nga liye kutu mukul fusr su soenna oasr etauk la, na nga akilen sie selos su lalfon lumahl. 8 El fahsr inkanek ah, apkuranyang nu ke lohm sin sie mutan. 9 Ke ekela tukun lohsrani acn uh, 10 mutan sac osun nu sel. El nuknuk oana sie mutan kosro su eis molin kosro lal, ac oasr nunak koluk se sel. 11 El sie mutan ku nunak lal ac sumwekin, su lungsena forfor inkanek uh pacl nukewa, 12 ku muta soano mwet ke sruwasrik inkanek uh. Kutu pacl uh el ac tu inkanek uh, ac kutu pacl ke nien kuka. 13 El kaokma mukul fusr sac ac ngok mutal. El ngetang suilya ac fahk, 14 “Nga oru tari mwe kisa luk misenge, ac ikwa kac uh oasr yuruk. 15 Na nga tuku suk kom mweyen nga ke osun nu sum, na pa nga sun kom. 16 Nga lohala tari mwe oan kiuk ke kaot linen tuhntun Egypt me. 17 Nga fwela ke ono keng ma orekla ke myrrh, aloes, ac cinnamon. 18 Fahsru nga kom in oru lungse lasr fong nufon se. Kut in asruhila ac arulana pwar sie sin sie. 19 Mukul tumuk uh wangin lohm ah — el som nu yen loessula. 20 El us mani na yohk welul ac el ac tia folok nwe ke wik luo.” 21 Na el srifella ke kas emwem lal, ac mwet fusr sac welulla. 22 El sa na in fahsr tokol oana soko ox kokola nu ke anwuki, ku oana soko deer ma sroang nu in kwasrip 23 ac osra in pisr uh ac fakisya insial. El oana sie won su fahsryang nu in sie nwek ac tia etu lah moul lal oan in fosrnga.\n24 Ke ma inge, wen nutik, porongeyu, ac lohang nu ke ma nga fahk. 25 Nik kom lela sie mutan ouinge in eisla insiom. Nimet kuhfla nu yorol. 26 El kunausla mukul puspis tari, ac pus na selos misa. 27 Kom fin som nu lohm sel ah, kom alfokfokla nu ke facl lun misa — soko inkanek ma oatui suwoswosyang nu ke acn lun misa.


BIBLE MUTAL RUTH 4\nBoaz El Payukyak Sel Ruth\n1 Boaz el som nu in acn in toeni ke mutunpot in siti uh ac muta we. Na mwet se ma Boaz el fahk mu fototo oemeet nu sel Elimelech ah fahsryak, na Boaz el pangnol ac fahk nu sel, “Mwet kawuk luk, fahsru ac muta in se inge.” Na mwet sac som ac pituki yorol. 2 Na Boaz el eis singoul sin mwet kol in siti sac ac fahk elos in wi pac muta insac. Ke elos pituki, 3 el fahk nu sin sou se lal ah, “Inge ke Naomi el foloko liki acn Moab uh, el ke kitala ipin acn se lal Elimelech, sou se lasr ah, 4 ac nga mu sahp kom ac enenu in etu. Inge, kom fin lungse, kom enenu in molela ye mutun mwet ma muta inge. A kom fin tia lungse, kom akkalemye, mweyen ma lom pa suwohs in molela uh oasr se meet likiyu.”\nNa mwet sac fahk ouinge, “Nga ac molela.”\n5 Na Boaz el mu, “Wona, kom fin ac moli acn sac kom ac enenu in molella pac Ruth, mutan Moab sac, ipin acn sac in mau oanna sin sou lun mwet se ma misa ah.”\n6 Na mwet sac fahk, “Fin ouingan, nga ac tari kitala suwohs se luk in molela acn sacn, mweyen kalmac uh pa tulik nutik sifacna uh ac tia ku in usrui acn sacn. Molela kom. Tari nga ac tila eis.”\n7 Ouinge ma orek in pacl sac ah, in orala ayaol ke acn ku in molela sie ipin acn, mwet se ma ac kitala acn uh enenu in sarukla fahluk lal uh ac sang nu sin mwet se ma ac molela acn sac uh. Ouiya se inge fin orekla, na mwet Israel uh ac etu lah oasr ma orekla ke ipin acn sacn. Dut 25:9\n8 Ouinge ke mwet sac fahk nu sel Boaz, “Molela kom,” el sarukla fahluk lal ah, ac sang nu sel Boaz. 9 Na Boaz el fahk nu sin mwet kol inge ac mwet sayalos su wi muta in acn sac, “Kowos nukewa mwet loh kac misenge lah nga molela nu sel Naomi ma nukewa lal Elimelech, ac wen luo natul, Chilion ac Mahlon. 10 Sayen ma inge, Ruth, mutan Moab se kial Mahlon ah, ac tufah mutan kiuk. Ma se inge ac fah oru tuh acn lun mwet se ma misa in oanna in sou lal uh in nien muta lalos uh. Kowos mwet loh nu ke ma inge misenge.” Dut 25:5–6\n11 Na mwet kol ac mwet saya ma wi muta insac ah fahk, “Aok, kut mwet loh kac. Lela LEUM GOD Elan oru tuh mutan se kiom ingan in oana Rachel ac Leah, su oswela tulik pukanten natul Jacob. Finsrak kom in ku in kasrup in sruf Ephrath ac pwengpeng in acn Bethlehem. Gen 29:31 12 Lela tulik nutum ma LEUM GOD El ac sot nu sum sin mutan fusr se kiom ingan in oru tuh sou lom an in oana sou lal Perez, wen natul Judah ac Tamar.” Gen 38:27–30\nBoaz Ac Tulik Natul\n13 Ouinge Boaz el usal Ruth som nu lohm sel tuh elan mutan kial. LEUM GOD El akinsewowoyal, ac el pitutuyak ac oswela tulik mukul se. 14 Na mutan in acn sac fahk nu sel Naomi, “Kaksakin LEUM GOD! El asot nu sum sie wen misenge in karingin kom. Lela tuh tulik sacn in pwengpeng fin Israel! 15 Acn talupom el lungse kom, ac oru ma wowo pus nu sum yohk liki ma wen itkosr ku in oru. Ac inge el asot nu sum sie wen, su ac fah asot moul sasu nu sum ac akwoye moul lom ke pacl kom ac matuoh.” 16 Naomi el srukak tulik sac, sruokilya nu iniwal, ac karinganulang.\n17 Mutan in acn sac sang inen tulik sac Obed. Ac elos fahk nu sin mwet nukewa lah, “Wen se isusyang nu sel Naomi!”\nObed el papa tumal Jesse, su papa tumal David.\n18 Pa inge takin sou sac wal Perez nwe kacl David: Perez papa tumal Hezron, 19 Hezron papa tumal Ram, Ram papa tumal Amminadab, 20 Amminadab papa tumal Nahshon, Nahshon papa tumal Salmon, 21 Salmon papa tumal Boaz, Boaz papa tumal Obed, 22 Obed papa tumal Jesse, ac Jesse papa tumal David.\n4:7 Dut 25:9\n4:10 Dut 25:5–6\n4:11 Gen 29:31\n4:12 Gen 38:27–30


Monday (10/26) Sifac: Yot Se Ma Molelah - Word Of Knowledge | USA\nSifac: Yot Se Ma Molelah\nMwe Read: Psalm 18:1-9\nPsalm soko inge Psalm in kaksak lal David nu sin Leum God su molel-lah liki inpaol Togosra Saul ac liki met lokoalok lal. Motkoeyuick mu el samusla ke pal se el mahtuhoh a munosla pulakin mislac lal ke karunginyuck wo Lal in pal el pulakin ma upa. Ke el ngetlah liye lupan kasruh ac kuh sakuhrihk lun God ma El oru nu sel ke year puspus somla, El Kaksakin God. Pa Kalem ke kusen on soko inge, El fwak mu;\nLeum God EL eot kuh luhk a nien wihklac luk, El God luk a me loeyuk luk. Ke nga muta yorohl nga moul, El lisringyu oana sie me loeyuk El moliyula liki met lokoak luk.\nMe fosrnga lun misa apinyula a noa lun kunaosten toki nufuk. Me kwasrip lun kalyuk sruokyuwi.\nIn ongaiya luk nga pang nu sin Leum God ac El kahsreyuc. In temple Lal, El long pusrek, porongo pusren tung in kafwe luk. Fwalu rarrar a kusrusryak meyen el kasrkusrak.\nPa inge kutu kahs ma David el tu onkakin nusin Leum God ke El molel-lah ac sang kutangla fin met lokoalolc lal a oayapa togosra Sau sucl tu sukin anilyac.\nKarunginyuk lun God nusin met lal uh fwa wangin lainyac. El kasru met Lal in pal nukewa ac in oaiya nukewa.\nDavid el luma karunginyuk lun God nu sin met lal uh ke ouiya pus ma a ku in loange kut liki kutena me lokoalok ma ac akkolukye kut ke moul in lulafongi lasr uh.\nEl Fwak mu karunginyuk lun God uh oana;\n1)Sie eot ma tia ku in mokleyukla sin kutena su suk in akkolukye kut.\n2)El oana sie nien wukla su met lokoalok tia ku in ukue inkanek nu kac\n3)El oana sie mwe loang ma kosrekutla liki met lokoalok lasr.\n4)Ac el me molela lasr in pal upa, El tower fulat ac nien wukla ku.\nMa inge lutikut in etu la inkanek sefanna ma ac ku in molikutla ku loangekut liki evil ku ma koluk ma tuku in akkolukyekut ke moul in lalafongi lasr uh pa in suk God ku pang nu sin God ke inen Jesus Christ tu El pa yot in molela a nien wukla ku lasr in pal in ongaiya.\nPrevPreviousSunday (10/25) Sifac: Luhlahlfongi Ke Nguhn\nNextTuesday (10/27) Sifac: Mwet Shepherd Se Su Sifil FolokonakNext